text:
Pangajaran 3
MACA (Maca Ngilo)
Baca ieu wacana sing imeut!
Hidep tangtu kungsi ngadéngé istilah tatakrama. Geuning sok aya nu nyarita “Kudu boga Tatakrama atuh ari hayang diajenan ku batur ma.” Atawa, “Ih, jelema téh teu maké tatakrama, ngomong bari tipoporongos kitu.”
Naon ari tatakrama téh? Tatakrama asalna tina basa Sangsekerta; tata hartina aturan atawa palanggeran; krama hartina hormat. Jadi tatakrama téh aturan dina ngahormat atawa aturan sopan santun anu disaluyuan ku warga masarakat, pikeun silih ajénan jeung nu lian.
Unggal bangsa atawa suku bangsa ngabogaan tatakrama séwang-séwangan saluyu jeung tradisi sarta ajén moral anu dianutna. Urang Sunda tangtu waé boga tatakrama anu mandiri, anu jadi ciri urang Sunda. Ieu tatakrama téh ngawengku aturan dina anggah-ungguh (gerak anggota badan) jeung aturan dina omongan atawa basa anu digunakeun.
Tatakrama anu patali jeung anggah-ungguh upamana baé, cara sasalaman, cara diuk (awéwé kudu émok, jsb), awak rengkuh lamun nyarita jeung jalma anu dihormat, jsb.
Aru nu patali jeung omongan atawa prak-prakan ngagunakeun basa, urang Sunda boga aturan anu husus, nyaéta undak-usuk basa. Undak-usuk basa téh tahapan atawa panta-pantana basa, atawa luhur-handapna ajén basa anu dilarapkeun saluyu jeung jalma anu diajak nyarita. Dina basa Sunda aya nu disebut basa lemes, basa sedeng (loma), jeung basa kasar.
Para ahli basa Sunda sapamadegan yén lahirna undak-usuk basa Sunda téh dipangaruhan ku basa Jawa sabada tanah Sunda utamana Priangan, kaeréh ku Mataram dina abad ka-17. dina mangsa harita, para dalem jeung kaom ménak Sunda mindeng ngayakeun hubungan, séba upeti jeung sajabana jeung kaom ménak Jawa di Mataram. Éta hubungan sosial tuluy nimbulkeun ayana pangaruh budaya Jawa kana budaya urang. Lain undak-usuk basa baé, tapi ogé dina widang kasenian, nyaéta tembang guguritan (pupuh).
Saméméh abad ka-17 dina basa Sunda henteu aya unda-usuk. Kabuktian dina naskah-naskah buhun saperti Carita Parahiyanan atawa Carita Ratu Pakuan anu ditulis dina abad ka-16, henteu ngagunakeun undak-usuk basa sakumaha anu kapanggih ku urang kiwari.
Sabada pangaruh Mataram beuki nyosok ka urang, undak-usuk beuki subur mangaruhan basa Sunda. Ceuk katerangan hasil panalungtikan Coolsma, ahli basa urang Walanda, aya 300 kecap lemes jeung 275 kecap kasar basa Sunda anu asalna tina basa Jawa, ngan cara makéna sok dipacorokkeun. Upamana baé kecap abot, anom, bobot, impen, lali, pungkur, sasih, jsb. anu dina basa Sunda lemes, ari dina basa Jawa mah kasar. Kitu deui, kecap béja, bulan, datang, pindah, suku, tumpak, jsb. anu dina basa Sunda kasar, ari dina basa Jawa mah lemes.
Undak-usuk basa tuluy mekar saluyu jeung kamekaran jaman. Anu tadina ngan dipaké keur ngahargaan ka kaom ménak wungkul, ayeuna dipaké ka saha baé anu sakuduna dihormat. Ieu parobahan utamana sanggeus nagara urang merdéka taun 1945.
Tepi ka danget ieu undak-usuk terus diparaké urang Sunda, sabab geus gumulung jadi ajen-inajen, jadi tatakrama urang Sunda dina silih hormat jeung silih hargaan jeung nu lian. Minangka salah sahiji banda warisan budaya, undak-usuk basa ku urang kudu dipaké dina kahirupan sapopoé.
(tina buku Sabasa 2A kaca 49 – 51)
Jawab pananya di handap!
1. Jelaskeun naon anu dimaksud tatakrama!
2. Sebutkeun dina aturan naon waé urang Sunda boga tatakrama téh!
3. Tuliskeun conto tatakrama Sunda anu patali jeung anggah-ungguh!
4. Naon anu dimaksud undak usuk basa? Aya sabaraha tahapanana? Naon Gunana?
5. Saha anu nalungtik undak usuk basa? Informasi naon anu katarima ku urang tina panalungtikanana?
6. Naon sababna tepi ka ayeuna undak-usuk basa terus diparaké ku urang Sunda?
Diserat deui ku Hĕrni Hĕrningsih (nu ngurus blog), tina buku : Sabasa 2B (Pangajaran Basa Sunda Pikeun Siswa SMP di Kota Bogor), MGMP Basa Sunda Kota Bogor, Drs. Ahmad Hadi (Editor), Tangerang:Pamulang, citakan munggaran, 2004.
4 Komentar
-
nuhun,boleh upload gambarnya di blogku ga teh?
Comments RSS TrackBack Identifier URI


c: text/html

text:
Lagu Sunda Yayan Jatnika Free Mp3 Download
MUST READ
:
1. Download Link will working with Browser MOZILLA FIREFOX & CHROME
only.
2. Don't use IE (Internet Explorer)
browser.
Lagu Sunda - Yayan Jatnika - Curug Cinulang mp3
Lagu Sunda - Yayan Jatnika - Sulaya Jangji mp3
Lagu Sunda - Yayan Jatnika - Nu Geulis 2 mp3
Lagu Sunda - Yayan Jatnika - Nyandung mp3
Lagu Sunda - Yayan Jatnika - Bulan Di Cangkuang mp3
Lagu Sunda - Yayan Jatnika - Bayur mp3
Yayan Jatnika - Lamunan Mp3
Yayan Jatnika - Mega Hideung Mp3
Yayan Jatnika - Mawar Bodas Mp3
Yayan Jatnika - Hampura 2012 Mp3
Yayan Jatnika - Kosipa Mp3
Yayan Jatnika - Bulan Di Cangkuang Mp3
Yayan Jatnika Lamunan Mp3
Yayan Jatnika - Pancuran Cinta Mp3
Yayan Jatnika - Sesah Hilapna Mp3
Yayan Jatnika Hampuraflv Mp3
Titip Ka Anginyayan Jatnika Lagu Pop Sunda - Musik Pop Sunda Lagu Sunda Musik Sunda Mp3
Yayan Jatnika - Dewi Mandala Wangi Mp3
Yayan Jatnika - Pilemburan Mp3
Yayan Jatnika - Sancang Erwinalfarisiovicom Mp3
Calung Kumaha Dinyayayan Jatnika Lagu Pop Sunda - Musik Pop Sunda Lagu Sunda Musik Sunda Mp3
Lagu Sunda - Ulah Ceurik - Yana Kermit Mp3
Yayan 2 Dewi Mandalawangi Mp3
Sunda Jang Mp3
Pancuran Cinta- Yayan Jatnika Mp3

robotstxt: allowed

filter: keep


text:
Dinamika sistim
Dinamika sistim sahiji pendekatan keur dinamika dina populasi, system ekologi sarta ékonomi, nu ilaharna pakait raket. Dinamika sistem dipanggihkeun di awal taun 1960s ku Jay W. Forrester di MIT nu ngawangun MIT System Dynamics Group. Dina waktu nu sarua, manehna mimiti make nu nalungtik ngeunaan sistim salila manehna gawe di rekayasa listrik keur sistim nu dipake unggal poe. Naha nu dipake sistim dinamik beda tina pendekatan sejen nu diajarkeun dina sistim kompleks nu dipake di feedback loops. Stocks sarta flows ngarupakeun wangunan blok model sistim dinamika. Manehna mantuan ngajelaskeun kumaha sistim pakait ku feedback loops nu dijieun nonlinearity remen kapanggih dina masalah kiwati. Perangkat lunak komputer dipake keur simulasi model dinamika sistim nu keur ditalungtik. Running "what if" simulations to test certain policies on such a model can greatly aid in understanding how the system changes over time.
Tumbu kaluar[édit | sunting sumber]
- MIT System Dynamics Group
- The System Dynamics Society is an international, nonprofit organization devoted to encouraging the development and use of systems thinking and system dynamics around the world
- An Annotated Survey of the Essential System Dynamics Literature
Perngkat lunak haratis[édit | sunting sumber]
- Simile (free for research, educational and personal use)
- http://www.suite101.com/article.cfm/scientific_computing/85003
- Vensim (free for educational and personal use)
- Introduction to Social Macrodynamics
- TRUE (free for educational and personal use)


text:
Joseph Fourier
Baron Jean Baptiste Joseph Fourier (1768-1830), nyaéta saurang fisikawan matématika, anu katara dina kontéks Révolusi Perancis jeung sagala halna.[1] Aya anu nganggap yén karir anjeunna téh punjul alatan keur aya dina puncak jeung kaayaan arus pulitik harita.[1]
Anjeunna boga sababaraha peran dina kahirupanana, nyaéta minangka gurur, polisi rahasia, tahanan pulitik, gupernur Mesir, pangawas di Isére jueng Rhone, sobat Napoleon, jeung sekretaris Akademi des Sciences.[1] Hasil gawé gedé anjeunna nyaéta analisa téori ngeunaan panas, anu ngarobah cara mikir para élmuwan ngeunaan fungsi jeung nangtukeun persamaan pikeun transfer panas dina banda padet.[1]
Dina bulan Désémber taun 1807 anjeunna maca memoir panjang dina “the propagation of heat in solids” saméméh anjeunna ngajar di kelas di Institut de France.[1] Hal éta leuwih museur kana difusi panas diantara masa padet jeung kasus husus nu tangtu pikeun wangun anu tuluy-tuluyan.[1]
Angka Fourier (Fourier Number (Fo)) nyaéta hiji diménsi dina grup anu saeutik kalawan munculna sacara alamiah tina persamaan konduksi tandiménsionalisasi.[2] ieu hal téh pohara legana dipaké pikeun ngadéskripsikeun jeung ngira-ngira réspon témpratur material dina prosés transisi konduktif panas jeung tiis.[2] Hal anu has dina Angka Fourier mungkin dibasajankeun alatan nimbang-nimbang kasus anu basajan tina konduksi hiji dimensional.[2]


text:
Blog Bahasa Sunda Cerita Sunda Dongeng Sunda Sastra Sunda Dongeng Cawokah Puisi Sunda Wawangsalan Pantun Sunda Siloka Sunda, Adat Sunda Budaya Sunda True Storry of Sundanese Sundanese in Indonesia guyon canda bahak koleksi berita tawa humor ngakak guling pingkal komedi Funniest Story Jokes Humor Comedy Cute Amusing Jest Feeding funny Through Laugh Giggle a true story Real Life imagine Stories Crazy Collection gambar lucu foto lucu foto ngakak >> PUGER-NYUNDA.blogspot.com
Sabtu, 14 Januari 2012
Lembur kuring
1 komentar:


text:
Asam urat
Asam urat nyaéta panyakit ti sésa metabolisme zat purin anu asalna ti sésa kadaharan anu urang konsumsi.[1] Purin sorangan nyaéta zat anu aya dina saban bahan kadaharan anu asalna ti awak makhluk hirup.[1] Kalayan kecap séjén, dina awak makhluk hirup aya zat purin ieu, tuluy alatan urang ngadahar makhluk hirup kasebut, mangka zat purin kasebut pindah ka awak urang.[1] Sagala rupa sayuran sarta bubuahan ogé aya purinan.[1] Purin ogé dihasilkeun ti hasil parusakan sél-sél awak anu lumangsung sacara normal atawa alatan panyakit nu tangtu.[1] Dina basa sapopoé istilah asam urat mindeng dipaké pikeun nyebutkeun gout atawa hiperurisemia, anu gangguanna lumangsung dina metabolisme asam urat.[2] Tapi istilah asam urat sabenerna ngandung harti purin anu lumangsung alatan katabolisme (penguraian protein). Sanyawa kalayan rumus kimia C5H4N4O3 ieu aya dina jumlah anu saeutik dina urin manusa.[2] Lamun dipanaskeun, asam urat baris ngahasilkeun uréa , amonia, sarta karbon dioksisa.[2] Kadar asam urat anu kaleuleuwihan baris ngabalukarkeun sagala rupa panyakit , kawas rématik sarta batu ginjal.[2] Gangguan asam urat ieu lumangsung dina lalaki sarta wanoja.[2] Kaayaan asam urat hiji jalma dipangaruhan ku umur.[2] Saméméh mangsa begér , kadar asam urat normal pikeun lalaki atawa wanoja nyaéta kurang ti 3,6 mg/dl.[2] Sedengkeun sanggeus mangsa begér, kadar asam urat normal pikeun lalaki nyaéta 7mg/dl sarta kurang ti 6mg/dl pikeun wanoja.[2] Peringkat kadar asam urat dipicu ku obésitas (gendut teuing), gagal ginjal, konsumsi kadaharan luhur purin , konsumsi alkohol, sarta konsumsi obat-obatan (contona hiperténsi sarta ubar kanker).


text:
Minggu, 07 April 2013
Resensi Novel Laleur Bodas
Judul : Laleur BODAS
Pangarang : Samsu
Wedalan : PT Kiblat Buku Utama
perancang Jilid : Deddy Subandi
Ilustrasi Jilid : Yusuf Afendi
Citakan : Citakan ka-1, Bale Pustaka,1940; Citakan ka-2, 1952; Citakan ka-3, Yayasan Bakti Haruman, 1992; Citakan ka-4, Girimukti Pasaka, 1992; Citakan ka-5, Kiblat Buku Utama, 2002; Citakan ka-6, Desember 2009.
B. Kapangarangan
Laleur Bodas teh mangrupakeun carita beunang samsu. Samsu teh lain ngaran anu saenyana tapi sandiasma anu diwangun ku engang mimiti jenengan duajalma anu nyusun eta carita, nyaeta Sambas jeung Susangka (ayeuna mah H. E Susangka), duanana oge tedak kuningan.
C. Tingkesan
Basri hahadéan jeung Lili. Dina hiji peuting waktu keur nariis di Haur Duni, maranéhna bet merego Didi nyieun lampah teu uni jeung Sumarni. Didi terus ngunek-ngunek, hayang nyilakakeun Basri. Basri haben diganggu maké rupa-rupa jalan. Sa¬je¬roning kitu, Basri sok remen narima surat pondok ti “Laleur Bodas”, tepi ka manéhna remen salamet tina laku jahat panggawé deungeun. Saha ari “La¬leur Bodas” téh? Di tengah carita teh basri jeung lili teh papisah kusabab basri adek masantren .basa papisahan di stasion lili masihan ali ka basri dialina teh aya tulisan aksara sunda nami lili.hiji poe basri narima surat ti lili anu eusina nitah mikeun deui eta ali anu dipasihan ka basri teh.geus sbaraha lila kemudian lili jeung basri teh boga masalah salah paham nepi ka papisah tapi pada akhirna mah basri jeung lili teh balik deui nepi ka nikahna .
“Laleur Bodas téh caritana basajan, henteu pa¬beu¬lit cara ilaharna carita mistéri, tapi henteu weléh ngahudang kapanasaran anu maracana. Pangarangna tapis pisan dina ngarasiahkeun saha saenyana “Laleur Bodas” téh”.
D. Kaunggulan jeung kalemahan
Numutkeun simkuring. dina novel ieu aya sababaraha kaunggula jeung kalemahan sapertos kieu :
1. Kaunggulan
- Bahasa novelna merenah, gampang dipiharti.
- Caritana matak panasaran jeung pinunjul.
- Caritana pakait rapih, caritana hese ditebak.
- Pangarangna pinter nyamunikeun saha eta laleur bodas.
- Carita cintana rame. Teu kawas carita bobogohan budak ngora nu biasa.
2. Kalemahan
- Alur caritana teu pati cocok kanggo budak anom. Kusabab caritana nyaritakeun hiji kulawarga.
- Kalobaan dibeberkeun idetitas laleur bodasna.
NAMA : NADYA NATASHA
KELAS : XI IPA 5
Résénsi Babalik Pikir
Résénsi Babalik Pikir
Jejer buku : Babalik Pikir
Pangarang : Samsoedi
Penerbit : Giri Mukti
Pamedal : PT Kiblat Buku Utama
Tempat Medal : Jl. Gumuruh No. 38, Bandung 40275
Tanggal terbit : Medal taun 1931
Kandel kaca : 72 kaca
Kategori : Novél
Sinopsis :
Novel ieu nyaritakeun hiji budak anu kacida baong jeung bengal ka kolot nu ngarana si Emed. Si Emed eta dititah ngalakonan hal leutik wae tara baleg. Ku baong baongna si Emed bapana nepika maot kapacok oray kusabab neangan si Emed peuting-peuting. Si Emed ngarasa salah pisan kulantaran maotna bapana, tapi rasa salahna teh teu lila, si Emed tetep jadi jelema baong jeung bengal ka indungna.
Hiji poe si Emed indit ti imahna kusabab pundung ka indungna kulantaran teu dipangmeulikeun pepeutasan jeung papakean lebaran, padahal indungna teu pangmeulikeun manehna kulantaran salah si Emed sorangan nu kamalingan basa rek meuli pepetasan di pasar baru.
Dina kaburna, si Emed meunang pangalaman anu kacida gedena. Timimiti ngangon meri, disangka maling nepika di bawa ka pangbuian barudak di Samarang. Di pangabuian barudak eta si Emed menang rupa-rupa pangajaran kuli, tapi si Emed pangresepna kana manday beusi, di dinya oge si Emed manggihan sobat anu satia, ngarana si Joko. Hiji poe, si Joko meunang balik ti pangbuian, kusabab manehna geus 18 taun, si Joko ngajakan nu teu baleg ka si Emed sangkan kabur ti pangbuian kucara digulung make samak, si Emed asalna embungeun, tapi lila kalilaan mah daekeun. Dicaritakeun yen si Emed jeung si Joko bisa kaluar ti pangbuian tanpa kanyahoan mawa si Joko dina buntelan samak. Di Jalan rek balik beus anu ditumpakan kacilakaan, dina kacilakaan eta si Joko maot, atuh si Emed teu boga sobat deui jeung hirup sorangan deui. Basa si Emed keur kalaparan si Emed papanggih jeung tukang bajigur nu kacida bageurna, si Emed hirup jeung tukang bajigur eta nepika boga pagawean manday beusi di bengkel. Sanggeus kitu si Emed balik ka lembur anu ditinggalkeuna pikeun papanggih jeung indungna anu geus lila teu papanggih.
Novel ieu alus pisan pikeun dibaca rumaja, kusabab dijerona loba ngandung unsur pendidikan jeung moral sangkan para rumaja ayeuna ulah boga kalakuan jiga si Emed dinu carita tadi. Si Emed mangrupakeun tokoh nu mere conto yen lamun ngedul, baong jeung Bengal kakolot teh teu alus jeung urang bisa meunang balesana, masih untung di balesna didunia, lamun didunia urang bisa sadar kana kasalahan jeung jadi jelema nu leuwih hade, tapi coba lamun dibales diakherat, ulang moal bisa kukumaha. Kakurangan novel ieu hampir eweh, tapi mun ditilik tina jumlah kacana, carita ieu jiga nu lain ditujukeun pikeun rumaja, padahal carita ieu nyerminkeun rumaja pisan anu labil jeung maksakeun kehayang sorangan. Teras caritana gampang dipikaharti. Tapi basa kekecapanna anu kasar jeung kalakuan nu goréngna lain jeung picontoeun.
Novel ieu oge ngandung nilai-nilai kahirupan sapopoe.Tapi palebah Si Emed kabur ti penjara nyaeta ku digulung ku samak rada teu asup akal. Manfaat tina novel ieu nyaeta sasaha anu mawa karep sorangan teu jeung bebeneran sarta doraka kanu jadi indung jeung bapa, temahna sok sangsara.
Bunga Alya .L
XI IPA 5
Resensi Novel Dalinding Angin Janari
Di Susun : USEP ROMLI H.M.
Di Terbitkeun : R.Ayi Sacadipura,dina taun 2007
Kandel :68 kaca.
Dina dalinding angin nyaritakeun budak awewe nu namina nendah,nendah the anak na ajengan yahya nu boga pasantren di lemburna ,nu namina “al-muhlisin” pasantren ieu geus turun temurun ti karuhun ,nanging pasantren ieu karek 7 tahun ,cohagna katek mesat lengkah mun jelema mah ,kudu ngeubreuk. Nendah,anak bungsu. Dua lanceuk na ,lalaki nu namina abdul jabar jeung abdul kohar ,nuturkeun tapak lacak anjengan yahya.masantren sabada lulus SMA .Nu cikal di jombang ,jawa timur ,bari kuliah S-2 di Universitas K.H.Wahid hasyim nu aya didinya. Nu kadua di ciamis .Ngususkeun ngaji wungkul heula ,geus rada hatam,karek rek tatahar kuliah di paguron tinggi umum .cita-citana hayang jadi sarjana pendidikan . sedangkeun nendah kuliah di Fak.psikologi Universitas Islam Garut,mari masantren di “Darul Banat”,husus pasantren mahasiswi .ayeuna keur ngereuyeuhan nyusun kripsi. Barudak nu tilu ieu di piharep baris neruskeun tapak lacak karuhun,nanjeurkeun komara pasantren.
Hiji poe aya wanoja sareng indungna ngadatangkeun pasantren al-muhlisin,wanoja eta namina fenny ,fenny katingal wanoja kota ,awak na jangjing leutik,cengkeng lenggik,buuk di rumbaykeun . Tapak gunta ganti warna ,ngelemeng dina tungtungna nu semu peang. Heunteu nyaho langsung. Abdul jabbar nelepon nendah,yen di imah na aya wanoja jeung indungna ,Tapi indung na mah misah. Cicing di imah haji Burhan,lanceuk ajengan yahya,sedangkeun fenny di pernahkeun nyicingan kamar tamu .
Sanggeus nendah di teleponan ku lanceuk na ,isuk na nendah mulih ka lembur na ,saharita nendah karek mulih ,nendah di kenalkeun ka fenny anu di caritakeun ku lanceuk na ,nendah bingung sabab fenny tos nyahoeun nendah,fenny nyahoeun nendah ti indung na nendah.
Akhirna fenny jeung nendah jadi deukuet ,maranehna sok cacarita bareng ,curhat jsb. Mimitina cacarita sok ku basa Indonesia.Direumbeuy sunda kasar. Tapi lila-lila fenny sok hayang nyarita ku basa lemes. Pangpangna jeung ajengan yahya atawa embu. Ku nendah di tuyun dibebener.najan mindeng jeung rea salah dina larap kecap nu patuli jeng patali dina undak-usuk,tara dicawad.
Lantaran ayeuna fenny aya di pasantren anu aya di perkampungan,fenny jadi kabiasaaan hudang pukul 03.00 sabab ti masjid geus kadenge sora spiker kekerekekan keur shalat malam, beda di Jakarta mah pukul 03.00 masih tidur. Pukul 03.00 di pasantren mah para santri geus buru-buru asup ka masjid keur shalat tahajud.ketika fenny ka mesjid nendah geus aya di mesjid keur shalat tahajud. Geus shalat tahajud nendah. Disambung ku salat Witir tilu rokaat. Maca tasbih,tahmid jeung solawat seratus kali. Salanjutna Nendah ngadoakeun fenny tetep dina taufik hidayah alloh sangkan di panceugkeun kayakinanana.ulah galuang-galeong kawas nu enggeus. Sabab baheula fenny ti Jakarta pergaulanna bebas.
Geus 6 bulan fenny di pasantren ,fenny geus aya parobahan sikap na namun teu robah 100 %,sedangkeun hubungan fenny jeung nendah geus deukeut seperti kaluargana , tapi geus 6 bulan di pasantren fenny mutuskeun balik ka Jakarta sabab aya hal-hal anu kudu di bereskeun. Fenny pun balik ka Jakarta tampa indungna ,ketika nendah ka kamarna fenny nendah nempo aya surat ,nendah langsung nyokot eta surat tapi fenny langsung nyokot eta surat jeung di sumputkeun di handap bantal,nendah bingung.fenny ngizinkeun nendah maca surat eta lamun fenny geus angkat ka Jakarta,fenny langsung pamitan ka anjengan yahya jeung embu ,nendah oge nganterkeun fenny. fenny langsung naek elf sedangkeun nendah nempo fenny jeung perasaan sedih.
Geus fenny angkat,nendah langsung buru-buru balik ka imah ,geus di imah nendah buru-buru ka kamar tamu anu di pake ku fenny ,nendah nyoehkeun biwir amplop.kertas sababaraha lembar nu isina kahirupan fenny anu sebenerna di Jakarta ,fenny tacan tiasa bisa ngarengsekeun problem-promblem pribadi,jeung dunya nendah jeung fenny bina kabina-bina. Amat betolak belakang. Nendah di dunya santri,dunya masjid nu dekeut ka gusti allah tpi fenny dunya hiburan,dunya peuting. Tempat hura-hura anu sama sekali anu tara eling kagusti allah jeung pergaulan anu bebas. Sanggeus nendah maca eta surat nendah buru-buru ka imah na indung fenny hoyong nanya anu sebenerna sanggeus nendah di imah na indung na fenny ,nendah asa bingung bade nanyakeun naon heula sabab nendah nempo indung na fenny boga iman nu kuat ka gusti alloh beda jeung anak na .jeung hate teu ngenah nendah langsung nanyakeun ngenaan fenny . indung na fenny pun nyaritakeun penyebeb fenny tiasa seperti eta sabab karuntuhan rumah tangga indungna fenny,sabab ayah na salingkuh deui jeung selebriti ,didinya fenny jadi bangor. Sanggeus nendah nyaho fenny tiasa seperti eta. Nendah pamit ka indungna fenny balik ka imah . sanggeus nendah di imah ,nendah dapet surat ti tukang pos ,surat eta ti fenny , nendah langsung maca surat eta ti fenny nu isi na fenny rindu jeung pasantren,fenny resep perih lamu ngadenge suara adan ti mesjid-mesjid sok inget kana pasantren tapi ti jakarta lewat sakitu wae sabab fenny terkurung di pergaulan anu bebas ieu ,engkeu lamun fenny bebas ti jeratan ieu fenny bade ka pasantren deui. Sanggeus nendah maca eta surat ,nendah nganggap fenny kaum fatalis anu pasrah kana kahirupan .
Dalinding angin ti masjid,karek liwat dina paningeungan fenny. tapi hiji waktu bakal namper saendeng-endeng dina lelembutan. Dina galura kamarudahan fenny.isuk pageto. Atawa biheung iraha sabab ukur alloh maha uninga .
kaunggulan novel ieu ,loba pesan moral ,agama ,jeung pendidikan sabab ti novel ieu urang tiasa leuwih maham tina kahirupan di dunya jeung di akhirat ,novel ieu oge tiasa ngadeukatkeun urang kagusti alloh.
kakurangan novel ieu .Alur carita na teu beuraturan jeung bahasana sesah di pahamkeun .
Sherly Delvia
XI IPA 5
Resensi Novel NÉLÉNGNÉNGKUNG
NÉLÉNGNÉNGKUNG
Kanyaah ti indung jeung bapa ka anakna nyaeta tema anu dicandak dina novel ieu. Néléngnéngkung dina ieu buku karya Wahyu Wibisana, écés nyaritakeun kahirupan pangarang mangsa budak nepi ka sawawa kalawan teu leupas tina héab asih indung jeung bapa. Oge nyaritakeun kahirupan sapopoé nu kasorang ku dirina dina bunderan kanyaah indung jeung bapa, dipulas ku latar lembur tempat gelar jeung sabudeureunnana, oge latar pangjujugan ngumbara di Bandung.
Sanajan ukur nyaritakeun pangalaman nu kasorang ku pangarang tapi éta pangalaman téh seueur atikan keur kahirupan anu bisa dijadikeun padoman hirup keur urang sadaya jeung ayana budaya masyarakat sunda baheula, sajarah keur jaman panjajahan walanda, jepang jeung pambarontakan PKI, jeung sajabana.
Kasaean dina novel ieu ngandung atikan moral anu peryogi pisan ku urang ditarepkeun dina kahirupan sapopoé nyaéta salah sahijina hormat ka indung jeung bapa. Namung eusi tina novel ieu aya sababaraha kécap anu salah nulisna, kusabab salah nulisna jadi sesah ngahartikeunnana.
Novel ieu ngandung harti lamun kanyaah indung jeung bapa teu aya wates wangenna, moal lantis ku hujan sakali. Sok sanajan rup ku padung, rap ku lemah kanyaah indung bapa tetep nganteng anu bakal diterapkeun deui ka anak anakna dina mangsa nu bakal datang.
RIANTINA GHURUL M
XI IPA 5
Resensi Novel Lain Eta
Pengarang : Moh. Ambri
Penerbit : Balai Pustaka, Jakarta
Banyak Halaman : 85 halaman
Harga Buku : Rp 18.000
Lain Eta, Novel ieu nyaritakeun Neng Eha nu dipaksa ku bapana kawin ka lalaki nu teu dipikaasih, Terus manehna kabur saterusna manehna tobat ka kolotna jeung hirup nyorangan pinuh tawakal. Lalakon nu boga carita dina novel ieu nyaeta Neng Eha jeung bapana nyaeta Juragan Kalipah Cianjur ti lingkungan bangsawan jeung agamawan, Neng Eha dicaritakeun kageulissannana jeung kaayaan batinna, nyaeta sawiang wanoja nu boga jalan hirupna rea kajadian nu jadi awewe nu mandiri pinuh katakwaan dina ngajalankeun hirupna.
Nu dimaksud dina novel Lain Eta nyaeta pokok perkawinan, kabuka dina jero carita ieu perkawinan moal aya kabahagiaan lamun syarat – syaratna teu dicumponan nyaeta saling pikanyaah jeung salih pikaasih, turunan, agama, harta jeung pangkat.
Antara Neng Eha jeung Mahmud saling mikaasih, tapi teu jadi kabahagiaan lantaran teu jadi dina perkawainan. Mahmud ku bapana Neng Eha teu kaasup dina syarat turunan nyaeta lain bangsawan. Lalaki lain nyaeta juragan mantri, nurutkeun bapana Neng Eha nyumponan syarat kabangsawaan, kaagamaan, harta jeung pangkat, Tapi teu nyumponan syarat saling mikaasih. Sabab Neng Eha teu bogoheun, manehna teu menang kasugemaan rumah rumah tanggana hancur, janten kanngo kabahagiaan teh salian syarat pribadi bogoh pada bogoh oge aya syarat sosial jeung syarat agama.
Tema eta saterusna bisa diringkeuskeun seperti ieu perkawinan moal mere kabahagiaan lamun syarat – syarat nu sifatna pribadi, jasmaniah, rohaniah jeung syarat sosial sarta kaagamaan teu nyumponan. Kasimpulan pangarang dina carita ieu pada akhirna manusia kudu bisa ngajalankeun nasibna jeung nyangharupan kahirupan kahareup jeung katawakalan ka Allah SWT.
Nama :Yari Rinaldi
Kelas :XI IPA 5
Resensi Si Kabayan Jadi Dukun
-Judul Buku : Si Kabayan Jadi Dukun
- Pangarang : Moh.Ambri
- Penerbit : PT Kiblat Buku Utama
- Taun medal katut citakanana : Citakan ka-5, Muharram 1430 H./Januari 2009
- Kandel Buku : 72 kaca
- Harga Buku : Rp.25.000
Dina buku ieu nyaritakeun si kabayan anu jadi dukun. Jadi dukun sotenan kapaksa Si Kabayan mah. Saikem, pamajikanana, nu sasat jadi cukang lantaranna mah. Saikem hayang males kanyeri ka salakina pedah pernah nampiling manehna. Basa kadatangan semah ti dayeuh nu neangan dukun lepus, Saikem nyebutkeun yen Si Kabayan teh dukun anu kamatihanana jeung pang sakti-saktina moal aya tandinganna. Ngan cenah ku lantaran jalma mahiwal, Si Kabayan tara daek ngaku jadi dukun kajaba mun ditampilingan heula.
Saenggeus di tampilingan ku deungeun-deungeun bari jeung teu nyaho naon kasalahanana, Si Kabayan kapaksa daek dititah ngajiad Nyi Hasanah, anak sudagar, anu katarajang kasakit pireu barang rek dikawinkeun ku bapana. Ari saenyana mah Nyi Hasanah teh pipireuan. Manehna teu suka dikawinkeun ka Haji Latip, da puguh geus bogoh ka Agus. Agus nyamar jadi pangiring Embah Dukun, nepi ka bisa paamprok jeung bebenena. Teu lila Nyi Hasanah langsung bisa ngomong deui, ngan orokaya terus dibawa kabur ku Agus.
Kabayan akhirna kayahoan lain dukun asli. Isukna burudul pulisi, kapala-kapala desa jeung menak ti dayeuh rek nangkep si Kabayan. Akhirna Si Kabayan dibawa ka dayeuh terus diabuskeun ka bui. Pamajikanana datang ka dayeuh nembo Si Kabayan bari ceurik rumasa salah. Kabayan dibebaskeun ti bui, Kabayan jeung Agus indit ka imah Sudagar. Menta si Agus diijinan kawin jeung Nyi Hasanah. Ki Haji bapana Nyi Hasanah teu satuju. Tapi, Nyi Hasanah menta restu ti bapana dikawinkeun jeung Agus. Kusabab Nyi Hasanah ngan cinta ka Agus saurang. Akhirna Ki Haji mere restu ka budakna. Agus jeung Nyi Hasanah akhirna kawin jeung hirup bagja.
- Kalemahan Buku : Bahasa nu digunakeun lobana bahasa kasar. Bahasa anu teu patut diconto ku budak sakola
- Kalebihan Buku : carita na menarik aya unsur komedina, Ngagunakeun bahasa sapopoe atawa basa loma anu gampang dibaca, sadaya kalangan tiasa maca.
Nama :Ahmad Setiadi
Kelas :XI IPA 5
Langganan: Entri (Atom)


text:
Sajaba dihartikeun salaku pakakas musik, calung ogé jadi istilah sebutan pikeun seni pintonan. Aya dua wangun calung Sunda anu dipikawanoh, nyaéta calung rantay sarta calung jinjing.
Kamekaran
Jenis calung anu ayeuna mekar sarta dipikawanoh sacara umum nyaéta calung jinjing. Calung jinjing nyaéta jenis pakakas musik anu geus lila dipikawanoh ku urang Sunda, contona di wewengkon Sindang Heula - Brebes, Jawa tengah, sarta bisa jadi mangrupa kamekaran ti wangun calung rantay.
Di Jawa Barat, wangun kasenian ieu dirintis popularitasnya nalika para mahasiswa Universitas Padjadjaran (UNPAD) anu kagabung dina Departemen Kesenian Déwan Mahasiswa (Lembaga kesenian UNPAD) mekarkeun wangun calung ieu ngaliwatan kreativitasnya dina taun 1961. Numutkeun salah saurang panaratasna, Ekik Barkah, yén dijieunna calung jinjing katut pintonanana kailhaman ku wangun kaulinan dina pintonan réog anu ngadumaniskeun unsur nakol, unggut sarta lagu dina hiji pintonan.
Saterusna dina taun 1963 wangun kaulinan sarta tabuhan calung leuwih dimekarkeun deui ku parakanca ti Studiklub Teater Bandung (STB; Koswara Sumaamijaya dkk), sarta antara taun 1964 - 1965 calung leuwih dimasyarakatkeun deui ku parakanca di UNPAD minangka seni pintonan anu boga sipat hiburan sarta informasi (penyuluhan (Oman Suparman, Ia Ruchiyat, Eppi K., Enip Sukanda, Edi, Zahir, saparakanca), sarta grup calung SMAN 4 Bandung (Abdurohman dkk).
Saterusna muncul grup-grup calung di Bandung, contona Layung Sari, Ria Buana, Glamor (1970) jrrd, nepi ka danget ayeuna, muncul ngaran-ngaran idola pamaén calung diantarana Tajudin, Nirwan, Odo, Uko Hendarto, Adang Cengos, jeung Hendarso. Kamekaran kasenian calung kacida onjoyna di Jawa Barat. Ieu hal téh ngabalukarkeun ditambahanana sawatara pakakas musik dina calung, contona kosrék, kacapi, piul (biola), komo kiwari mah aya anu dilengkepan keyboard jeung gitar. Unsur vokal pohara dominan dina calung, ku kituna réa muncul vokalis calung kawéntar, kawas Adang Céngos, sarta Hendarso.
WIKIPEDIA.com


text:
Senin, 08 Oktober 2012
Ayang-ayang gung
Gung goongna rame
Menak Ki Wastanu
Nu jadi wadana
Naha maneh kitu
Tukang olo-olo
Loba anu giruk
Ruket jeung kompeni
Niat jadi pangkat
Katon kagorengan
Ngantos Kangjeng Dalem
Lempa-lempi lempong
Ngadu pipi jeung nu ompong
Jalan ka Batawai ngemplong
Copyright © Tatar Pasundan
Ngeunaan: Kawih Murangkalih Ayang-Ayanggung Dipedar ku: Bynewz Putera Pasundan dina tabuh 04.00 WIB
Maos Ogé Artikel Patali Dina Kategori: Kawih Murangkalih .
Klik tombol "Like" upami Anjeun seneng kalawan artikel ieu. Mangga kintun koméntar supados abdi tiasa mulih nganjang ka blog Anjeun. Saupamina Anjeun palay maos artikel sanés ti blog ieu, mangka mangga klik di dieu kanggo muka daptar eusi. Ajeng nyertakeun http://puterapanjalu.blogspot.com/2012/10/kawih-murangkalih-ayang-ayanggung.html sarta atawa nyantumkeun tautan kanggo artikel ieu saupamina Anjeun nyutat sapalih atanapi sadaya eusina. Hatur nuhun.


text:
Padika Kumon
Padika Kumon anu diwanohkeun ku hiji guru di Jepang, Toru Kumon (di Osaka dina taun 1958) mangrupakeun sistem atikan matematika jeung basa anu panggedéna di dunya. Nepi ka bulan Maret 2007, leuwih ti 4 juta budak diajar ngagunakeun padika Kumon di leuwih ti 26.000 lambaga atikan Kumon di 45 nagara. Di Amérika bagian kalér waé, leuwih ti 240.000 pelajar ngagunakeun padika ieu di 1.400 puseur atikan Kumon di Amérika Sarikat, Kanada sarta Méksiko.
Dina taun 2002, lambaga Kumon di Jepang ieu ngawanohkeun hiji logo pausahaan dina wangun "Beungeut nu keur mikir". Logo ieu ngalambangkeun hiji budak anu keur mikir dina waktu diajar anu dinyatakeun ku hurup “o” tina kecap “Kumon”. Logo ieu saterusna sacara resmi dipaké di Amérika Sarikat dina bulan Maret 2003.


text:
The Used
The Used nya éta grup musik asal Orem, Utah, Amerika Serikat anu dibentuk taun [[2001][1]. Ieu grup musik miboga personil Bert McCracken, Quinn Allman, Jeph Howard, djeung Branden Steineckert anu sacanna mangrupa personil Strange Itch jeung Dumb Luck anu ahirna ngagabung jadi The Used[2]. Branden Steinecker pindah ka grup musik Rancid ti The Used taun 2006 terus digantikeun ku Whitesides (ex-drummer New Transit Direction[2][1].
Diskografi[édit | sunting sumber]
Dimulai tina demo anu dijieun, The Used ahirna meunang kontrak rekaman ti Reprise Records terus ngarilis album THE USED[2]. ALbum anu dirilis taun 2002 ieu dilélér album emas[2] Album kaduana nya éta IN LOVE AND DEATH anu dirilis taun 2004[2]. Taun 2007, The Used ngaluarkeun album LIE FOR THE LIARS anu pernah asup 10 besar tangga lagu di Amerika, Kanada, jeung Australia[2]. Album Shallow Believers dirilis taun 2008, diteruskeun ku album ARTWORK taun 2009[1]. Album Artwork ngawengku pangalaman 8 taun The Used salila tur jeung konsér dina féstival saperti Warped Tour, Ozzfest, Projek revolution, Give it a Name, Reading and Leads, jeung SxSW[1]. Di Amerika wungkul, ieu album geus kajual leuwih ti 2 juta album[1].


text:
Daptar babasan jeung paribasa
Babasan jeung paribasa teh nuduhkeun hiji gambaran nu rupa-rupa ngeunaan kahirupan masarakat Sunda.
Babasan jeung paribasa nu nuduhkeun hubungan papada jalma[édit | sunting sumber]
Ieu di handap sawatara conto babasan jeung paribasa nu nuduhkeun hubungan papada jalma.
- Buruk-buruk papan jati = sanajan ngewa atawa ngambek ka dulur (baraya) anu landes, tapi ari manehna meunang karerepet mah, teu weleh hayang nulungan jeung ngahampura kasalahanana. Teu tega ngantep.
- Datang katingali tarang, undur katingali punduk = datang kanyahoan, balik (indit) oge kanyahoan, menta idin heula.
- Galéhgéh gado = saréséh, soméah, akuan.
- Gedé gunung pananggeuhan = boga baraya atawa sobat luhur pangkat, gedé dunya anu dipaké andelan pibisaeun nulungan.
- Hade gogog hade tagog = hade basa, budi parangi, jeung sikep: nyaho tata – titi.
- Hadé ku omong goréng ku omong = sagala rupa perkara biasana dianggap hade atawa goréng ku batur gumantung kana caritaan urang atawa basa anu dipake ku urang.
- Handap asor = daek ngahargaan atawa ngahormat ka batur.
- Indung tunggul rahayu, bapa tangkal darajat = kasalamatan jeung kabagjaan nu jadi anak gumantung kana karidoan jeung do’a indung–bapa.
- Kabawa ku sakaba-kaba = kabawakeun teu puguh lampah ku batur, kapangaruhan ku batur nepi ka teu eucreug.
- Kawas gula jeung peueut = sarua layeutna atawa geugeutna.
- Kawas hayam panyambungan = talamba-tolombo dina riungan lantaran euweuh nu wawuh.
- Kawas himi-himi = meh salilana babarengan duaan, tara daek papisah.
- Kawas lauk asup kana bubu = hese kaluar tina hiji lingkungan atawa organisasi lantaran katalian ku jangji atawa ku aturan.
- Kawas tatah = teu hideng sorangan kudu di utuh-etah bae.
- Lantip budi = gancang ngarti kana maksud atawa kahayang batur sanajan teu diceplakkeun.
- Letah leuwih seukeut manna pedang = raheut hate ku omongan leuwih peurih karasana tibatan raheut biasa.
- Lolondokan = bisa ngaluyuken diri jeung kaayaan lingkungan atawa kaayaan jaman.
- Lungguh tutut bodo keong, sawah sakotak kaider kabeh = siga nu lungguh katenjona, padahal bangor.
- Macan biungan = jelema anu teu akur jeung batur salembur.
- Mani hayang utah iga = ngarasa kacida sebelna nenjo atawa ngadenge kalakuan batur anu pikaijideun.
- Maot nulah manggih tungtung, paeh ulah manggih beja = sing bener waktu keur hirup supaya ulah diomongkeun ari geus maot.
- Matak andeul-andeuleun = matak ngurangan kapercayaan nepi ka handeueul nu nitah.
- Matak pajauh huma = matak teu silipikanyaah, tara dibere rejeki jeung dulur lantaran parasea.
- Maung ompong, bedil kosong, kareta kosong = jelema anu boga komara mah sanajan geus teu nyekel kakawasaan oge teu weleh dipikaserab.
- Maung sarungkun = tunggal baraya, lain nu lian (sakaruhun), tapi dina bendengna (teu hadena) alah batan jeung deungeun-deungeun haseum.
- Mipit teu amit ngala teu menta = naon-naon the kudu bebeja heula.
- Misah badan misah nyawa = teu sarua boh lahir boh batin.
- Nepi ka pakotrek iteuk = nepi ka pakokolot.
- Nepung-nepung bangkelung = ngaraketkeun kabarayaan ku jalan bebesanan.
- Nyiruan teu resepeun nyeuseup nu pait-pait = umumna jalma tara resep sosobatan jeung nu miskin.
- Nyoo gado = ngaheureuykeun jalma nu pantes dihormat.
- Pindah cai, pindah tampian = ngaluyukeun diri kana adat jeung kabiasaan di tempat anyar.
- Pindah cai dibawa tampianana = aya di pangumbaraan mageuhan adat kabiasaan sorangan.
- Pondok jodo, panjang baraya = sanajan pondok jodo, sing nuluy (ulah pegat) jadi baraya.
- Sabata sarimbangan = sauyunan, layeut.


text:
Magma
Magma nyaeta babatuan cair nua aya dina jero kamar magma di sahandapeun pabeungeutan bumi. Magma di bumi mangupakeun leyuran silika nu hawana luhur tur kompleks sarta mangrupakeun asal tina sakabeh batuan beku. Magma aya dina tekenan anu luhur nu kadang-kadang mah sok muncrat kaluar ngaliwatan bagian nu muka tina gunung seuneuan dina wangun aliran lava sarta bituna gunung seuneuan.
Hasil tina bituna gunung seuneuan ieu ngandung leyuran gas nu henteu nepi ka intip bumi. Magma ngumpul dina kamar magma nu mencil dina handapeun intip bumi sarta ngandung komposisi nu beda-beda dumasar tempat magma eta ayana.


text:
1. Wawangsulan/wawangsalan:
a) Bangbalikan lanjaran
b) Bangbalikan dangding
c) Wawangsalan dangding
2. Rarakitan:
a) Nu ngandung birahi
b) Nu ngandung piwulang
c) Nu ngandung lulucon
3. Paparikan:
a) Nu ngandung birahi
b) Nu ngandung piwulang
c) Nu ngandung lulucon (sésébréd)
Lamun eusi salah sahiji sisindiran “meupeuh” ka batur, disebut sésébréd, asalna tina kecap sébréd = ngabetrik, meupeuh ka batur, puguh waé karasana matak peureus.
Sésébréd, bisa mangrupa rarakitan atawa paparikan. Dina wawangsalan mah langka kapanggih. Jadi, pikeun nyindekkeun hiji rarakitan atawa paparikan bisa henteuna disebut sésébréd, urang kudu nalék eusi éta rarakitan atawa paparikan téa. Lamun eusina meupeuh ka batur, taaaahh.. nu kitu u ngarana sésébréd téh.
Jengglénganana atawa gurat badagna sisindiran téh. Tulisan ka hareup ku uing nyoba digetrut nu kaasup wangunan sisindiran. Pikeun contona kamungkinan sauted heula nya, engké weh tulisan dina waktu séjén khusus dipangnéangkeun conto-conto séjénna.
1. WAWANGSULAN/WAWANGSALAN
Nilik kana wangunanana, wawangsulan/wawangsalan téh bisa dibagi tilu bagéan, nyaéta:
a) Bangbalikan lanjaran
b) Bangbalikan dangding
c) Wawangsalan dangding
a) Bangbalikan Lanjaran
Bangbalikan lanjaran, nyaéta: sisindiran anu sapadana (bait/kuplet) diwangun ku dua padalisan (jajar). Anu sajajar mimiti disebut cangkang, jajaran ka dua disebut eusi. Jumlah engang dina unggal-unggal jajaran kudu dalapan, purwakantina (sajakna ceuk basa Indonesia mah) nyaeta a – b, sarta aya bagéan anu disebut médium pikeun mindahkeun harti tina cangkang kana eusi.
Contona siga kieu ;
Teu beunang diopak kembung
teu beunang dientong-entong
(médiumna/eusina = lontong)
Teu beunang ditiwu leuweung
teu beunang dipikasono
(médiumna/eusina = kaso)
Ngeunaan bangbalikan lanjaran mah. Conto séjénna, engké baé ku uing dibérébétkeun nya. Énté ogé bisa nyieun sorangan asal saratna ulah lunta tina patokan-patokan nu geus dibéjérkeun tadi.
b) Bangbalikan Dangding
Bangbalikan dangding, nyaéta: bangbalikan lanjaran anu disusun tur dijieun dangding. Ku lantaran kitu, patokan-patokan anu aya dina bangbalikan lanjaran teu keuna pikeun bangbalikan dangding mah.
Ku lantaran dijieun dangding téa, nya patokan-patokanana ogé robah nurutkeun patokan-patokan dangding na baé. Upamana dangdingna dina wangun pupuh dangdanggula, dina dangdanggula téh sapadana aya sapuluh jajar, atuh cukup ku lima bangbalikan lanjaran. Lain deui lamun wangunna dina pupuh sinom. Dina sinom mah, cukup ku opat satengah bangbalikan lanjaran. Pon kitu dina wangun pupuh lianna, saperti dina kinanti, cukup ukur ku tilu bangbalikan lanjaran, jeung saterusna.
Sajaba tinu tadi dijéntrékeun, unggal jajaran bangbalikan dangding teu kudu dalapan engang, tapi gumantung kana aturan pupuh na téa. Jumlah engang unggal jajaran, guru laguna atawa rubah-robahna sora unggal tungtung jajaran (dangdingdeungna) éta kabéh gumantung kana aturan pupuhna.
Aturan nyusun bangbalikan lanjaranana sina selang sekar, cangkang jeung eusina paselang. Wangunan bangbalikan dangding saperti kitu urang sebut waé bangbalikan dangding model kahiji. Sabab, aya deui bangbalikan dangding modél sejenna, nyaeta: “bangbalikan dangding modél kadua”.
Dina bangbalikan dangding modél kadua ieu, cangkang jeung eusi téh disajajarkeun baé. Cangkang ayana dina angkatan wirahma, ari eusi ayana dina pungkasan wirahmana.
Méh teu mulek teuing ku uing dituliskeun atuh keur contona nya.
Conto Bangbalikan dangding model kahiji
Dangdanggula
Méga beureum surupna geus burit (cangkang)
ngalanglayung panas pipikiran (eusi)
Cikur jangkung jahé konéng (cangkang)
naha teu palay tepang (eusi)
Sim abdi mah ngabeunying leutik (cangkang)
ari ras cimataan (eusi)
Gedong tengah laut (cangkang)
ulah kapalang nya béla (eusi)
Paripaos gunting pameulahan gambir (cangkang)
kacipta salamina (eusi)
Sinom
Balandongan ngujur jalan
sok hayang geura los indit
Kendang gedé pakauman
dagdigdug rasaning ati
Balé diréka masjid
nya pikir bati rumajug
Tegal tengah nagara
laun-laun sugan jadi
emas ancur sakieu nya karipuhan.
Conto Bangbalikan dangding model kadua (cangkang jeung eusi disajajarkeun)
Dangdanggula
cai langit duh pupujan ati
laleur hurung duh raja mustika
puputon sekar kedaton
pulas beureum duh lucu
sanggah seungit sumpah gé wani
yén engkang batur cadas
niat badé estu
tilam kuda seja béla
santen bodas sanajan tepi ka pasti
minyak sapi geus téga.
c) Wawangsalan Dangding
Saacan nyawalakeun bab wawangsalan dangding, urang bédakeun heula antara wawangsalan dangding jeung dangding. Boh dina wawangsalan dangding, boh dina dangding, duanana ogé bisa ngagunakeun pupuh anu jumlahna 17 téa. Ngan, dina wawangsalan dangding mah ngandung unsur-unsur bangbalikan. Tegesna, ngandung unsur-unsur “nu dibalikeun deui” atawa ngandung unsur “pesékeun”. Sedengkeun dina dangding mah teu aya unsur-unsur kitu, éstu ngan sacéréwéléna baé dina ngagambarkeun kaayaan téh. Boh ngagambarkeun: kaéndahan alam, atawa papatah, kajadian, jeung sajabana ti éta. Saperti: “Guguritan Laut Kidul”, “Sasambat Kuda Kahar”, “Kiamat Leutik”, “Eling-Eling Masing Eling”, jeung sajabana.
Lamun dibandingkeun jeung bangbalikan dangding, bédana nyaéta: dina wawangsalan dangding mah wangunanana téh sapada (satu bait. Ind) cangkang wungkul, sapada deui eusi wungkul.
Contona:
Sinom
(pada kahiji cangkang wungkul)
siki tarum rina kembang
badoang manuk badori
eunteup dina kalijaga
manuk walét jangjang beusi
cihcir disada peuting
dina pucuk kembang tanjung
kuma piakaleunana
melak supa semar jadi
daun bakung pisitan buah kokosan
(pada kadua eusi wungkul)
béak taun béak bulan
ngadagoan bagja diri
teu ayeuna sugan jaga
rék weléh inggis ku bisi
mikir beurang jeung peuting
ripuh dipupuk ku bingung
kuma piakaleunana
sangkan téréh ngajadi
gering nangtung mikiran munggah hoshosan.
Naon-naon nu dimaksud sisindiran dina wangun kahiji, nyatana wawangsalan. Syukur lamun teu kaharti, jadi Énté bisa néang sumber séjén nu leuwih jéro. Ayeuna urang teruskeun kana wangun sisindiran nu kadua, nyaéta: Rarakitan.
RARAKITAN
Anu disebut rarakitan nyaeta: sisindiran anu sapadana diwangun ku opat jajar. Dua jajar (jajaran kahiji jeung kadua) mangrupa cangkang, dua jajar deui (jajaran katilu jeung kaopat) mangrupa eusina. Jajaran kahiji téhr, ngarakit jeung jajaran katilu, lamun jajaran nu kadua ngarakitna jeung jajaran kaopat. Purwakantina : a – b – a – b.
Upama nilik kana eusina, rarakitan téh bisa dibagi-bagi jadi tilu bagéan, nyaéta:
a) nu eusina ngandung birahi (karesep Énté lah nu kieu mah)
b) nu eusina ngandung piwulang (nu Énté sok hareudang geningan mun dipapatahan téh)
c) nu eusina ngandung lulucon (sésébréd)
Conto rarakitan nu ngandung birahi
kaduhung kuring ka Lémbang
ka Lémbang ka Cibiana
kaduhung kuring kagémbang
kagémbang kieu rasana
sapanjang jalan Soréang
moal weléh diaspalan
sapanjang tacan kasorang
moal weléh diakalan
Conto rarakitan nu ngandung piwulang
meuli wajit jeung jawadah
kapaké hajat kiparat
masing rajin nya ibadah
kapaké dunya akhérat
méméh ngagelarkeun kasur
samak heula ambéh rinéh
méméh ngomongkeun ka batur
tilik heula awak manéh (hehehehe….burayut kénéh euy…)
Conto rarakitan nu ngandung lulucon (sésébréd)
majar téh cau lampénéng
cau kepok dina nyiru
majarkeun téh lengkéh koneng
gening nya dekok nya gembru (hahahaha…énté pisan ieu mah euy…)
rarasaan melak cau
teu nyaho mun melak cabé
rarasaan asa lucu
teu nyaho mun matak réhé
Héhéhéhé….kitu meureun nu dimaksud rarakitan ogé. Saméméh panon uing beurat ku tunduh, urang tuluykeun kana wangun sisindiran nu katilu nya, nyaéta: Paparikan.
PAPARIKAN
Conto paparikan nu eusina ngandung birahi
ngala saga sisi huma
disamberan ku waliwis
tiis raga tiis sukma
lantaran jadi ka nu geulis
suwangkung ulah dihumbut
pikeun tihang papanjangan
nu jangkung ulah sok imut
bisi kuring kaédanan.
Conto paparikan nu eusina ngandung piwulang
ninyuh ubar ku cipati
diwadahan piring gelas
anu sabar éta pasti
ku Allah dipikawelas
papan kiara ditatah
iraha jadi lomari
mun bisa miara létah
mokaha salamet diri
Conto paparikan nu eusina ngandung lulucon (sésébréd)
jeruk purut Cikaruncang
jambu aér Wanayasa
camerut hayang ka bujang
susu laér teu karasa
cau kepok keur rumégang
dieunteupan bondol héjo
keur dekok katambah égang
ditambahan olol lého (hahahaha… sumpah teu nyindiran Énté ieu mah, asli Énté pisan).


text:
Rendang
Rendang nyaéta daging anu digulé maké santen nepi ka angeunna garing, anu ancik sakur keureutan daging sarta samarana.[1] Sanggeus aya nu nalungtik rendang mangrupa kadaharan pinunjul di tataran kabéh nagara.[2] Ti opat puluh kadaharan nu aya, rendang jadi nomer hiji di antara nu sejénna.[2] Daging sapi ieu dikulub sacara lalaunan nu ditambahan santen jeung deui campuran séréh, laja, bawang bodas, konéng, jahé sarta cabé, saterusna dikulub sababaraha jam pikeun nyieun kadaharan ieu ngeunah, kaambeu bau daging sapina.[2]
Kadaharan Has Minang[édit | sunting sumber]
Minangka hiji kadaharan has, rendang junun kaluar ti rohang budayana sarta ngahontal kasohoranana tanpa dikatrol ku pihak anu ngawasa di unggal-unggal jaman.[3] Komo, kecap ‘rendang’ geus kasebut dina loba kesusteraan Malayu klasik, salah sahijina dina Hikayat Amir Hamzah.[3] Ieu ngabuktikeun yén rendang geus jadi kulinér nu dipikaresep kaom Malayu taun 1550-an.[3] Kiwari, rendang teu ngan jadi pilihan pikeun kadaharan di réstoran Padang anu anu sumebar di pelosok nagari.[3] Manéhna mindeng jadi bekel favorit waktu indit-inditan laér alatan sipatna anu tahan lila.[3] Bayangkeun waé, rendang anu dimasak kalayan pas baris sanggup tahan nepi ka dua bulan kalayan aroma sarta citarasa anu kajaga. Dina kamekaranana, rendang dipikawanoh dina rupa-rupa jenis.[3] Aya rendang darék,[3] rendang bukik,[3] sarta rendang payakumbuh.[3] Béda di antara jenis-jenis kasebut saukur perenahna dina wewengkon mana rendang éta dijieun.[3] Unggal-unggal wewengkon ngabogaan saeutik variasi cara pangolahan sarta ogé panampilan.[3] Tapi, ti sisi rasa, bédana bisa kasebut.[3] Sebut waé rendang darék anu ngawujud dina kelir anu leuwih hideung.[3] Cenah, rendang darék ieu anu leuwih dipikawanoh minangka rendang asli Minang.[3] Darék (atawa ‘darat’ dina basa Minang) mangrupa sebutan wewengkon di Minangkabau.[3] Wewengkonna ngawengku sawatara kabupatén atawa dayeuh anu aya di barisan suku pasir, kawas Agam, Taneuh Datar, Limapuluh Dayeuh, sarta wewengkon sakurilingna.[3] Di Minangkabau, darék ogé biasa disebut Luhak Nan Tigo (luhak anu tilu).[3]


text:
Wiki
Wiki nyaéta hiji ramatloka (atawa koleksi dokumén hiperteks séjénna) anu kaci ku pamaké pikeun nambahan eusina, kawas di forum Internet, tapi ogé eusina kaci diédit ku pamaké séjén.
Istilah ieu ogé bisa ngarujuk ka software kolaboratif anu dipaké pikeun nyiptakeun ramat loka sarupaning éta.
Wiki (jeung hurup badag 'W') and Wikiwikiweb sakapeung dipaké pikeun ngarujuk ka Portland Pattern Repository, wiki anu pang mimiti diciptakeun. Nu ngarojong pamakéan ieu ngusulkeun pamakéan hurup leutik 'w' pikeun ngabédakeun istilah generik anu keur diomongkeun di dieu. Wiki wiki asalna ti istilah basa Hawaii pikeun "gancang" atawa "gancang pisan".
Sakapeung istilah wikiwiki atawa Wikiwiki dipaké batan wiki. Istilah-istilah ieu bisa dipaké sacara gantian sanajan béda tetempoan ngeunaan kapitalisasi ogé bisa dilarapkeun dina cara anu jiga.


text:
skip to main |
skip to sidebar
Peribahasa Sunda
Tag
Paribahasa SundaA
- Abang-abang lambe Ukur ngagenahkeun batur wungkul.
- Abong biwir teu diwengku, abong letah teu tulangan Ngomong henteu dipikir heula, tungtungna matak pikanyerieun batur.
- Adam lali (ing) tapel Jelema nu geus poho ka baraya jeung poho ka lemah caina sorangan.
- Adat kakurung ku iga Laku lampah kurang hade ami hese di-leungitkeunana.
- Adean ku kuda beureum Ginding ku papakean/barang beunangnginjeum, atawa agul ku banda batur.
- Adep-hidep Kumawula (ka salaki).
- Adigung-adiguna Gede hulu, boga rasa leuwih punjul ti batur,kaciri dina laku lampah jeung omonganana.
- Adil palamarta Kacida adilna.
- Adu telu ampar tiga Nu aya perkara diriungkeun atawa nu jual-beuli.
- Agul ku payung butut Jalma nu sok agul nyaritakeun yen manehna turunan menak baheula, sanajan ayeuna hirupna taya kaboga.
- Ahli leleb Tukang baranghakan.
- Ajak jawa Ngajak bari ukur tamba, lain saenyana, dapon ngeunaheun batur.
- Akal bulus Akal licik, akal jahat,
- Akal koja Pinter dina kagorengan.
- Aki-aki tujuh mulud Geus kolot pisan.
- Aku-aku angga Ngan saukur ngaku ngarasa nu boga, padahal saenyana mah milik batur.
- Alak paul Kacida jauhna.
- Alak-alak cumampaka Niru-niru atawa hayang nyaruaan saluhureun; pupujieun; ieu aing.
- Allah mah tara nanggeuy ti bongkokna Allah moal mihak ka jalma nu boga dosa.
- Along-along bagja Teu tulus meunang bagja.
- Alus laur hade ome Tegep dedeg pangadegna (boh awewe boh lalaki).
- Alus panggung Hade dedeg pangadegna.
- Ambek nyedek tanaga midek Kacida ambekna ngan teu bisa ngalawan lantaran moal pikuateim.
- Ambek sadu santa budi Saleh hate, lemes budi, sabar darana.
- Ambekna sakulit bawang (sakecap kadua gobang) Babari ambek rosa.
- Ambon sorangan Bogoh sosoranganan, teu dilayanan.
- Amis budi Hade budi parangi, someah, mun nyarita sok dibarung ku imut.
- Amis daging Babari pisan katerap kasakit
- Anak dua keur gumunda Awewe nu karek boga anak dua, keur meujeuhna tegep, pikabogoheun.
- Anak emas Anak anu kacida dipikanyaah ku kolotna, atawa pagawe anu kacida dipikanyaah ku dununganana.
- Anak hiji keur gumeulis Awewe" nu karek boga anak hiji, katenjona teh sok beuki geulis bae, komo nu bisa ngurus awak mah.
- Anak merak kukuncungan Kahadean atawa kagorengan anak ngala ka indung-bapana.
- Anak tilu keur kumusut Upama geus boga anak tilu, awewe nu teu bisa ngurus awak katenjona sok karusut, geus teu pati luis.
- Anggeus-anggeusan Bebeakan.
- Anjing ngagogogan kalong Mikahayang nu pamohalan kalaksanakeun.
- Anjing nyampeurkeun paneunggeul Ngadeukeutan nu rek mahala.
- Anu burung diangklungan, anu gelo didogdogan, anu edan dikendangan Anu gedebul dihanu'nan, supaya tambah maceuh.
- Apal cangkem Apal tapi teu nyaho hartina.
- Ari diarah supana, kudu dijaga catangna Ari aya barang nu diala hasilna kudu daek ngurusna.
- Ari umur tunggang gunung, angen-angen pecat sawed Najan umur geus kolot, kahayang kawas nu ngora.
- Asa aing uyah kidul Boga rasa panggindingna, pangkasepna, pangtegepna atawa pangpunjulna.
- Asa bucat bisul Ngarasakeun lugina sanggeus ngarengsekeun pagawean anu beurat, atawa sanggeus lesot tina kasusah.
Asa dijual teu payu Cuang-cieung euvveuh batur lantaran ditinggalkeun di panyabaan ku anu ngajakna.
- Asa dina pangimpian Rarasaan keur ngimpi awahing helok padahal keur nyaring.
- Asa dipopokan tai Ngarasa pohara diwiwirangna.
- Asa dipupuk birus Ngarasa tibra hate.
- Asa ditonjok congcot Kacida atohna, bungah meunang rejeki nu teu disangka-sangka.
- Asa ditumbu (katumbu) umur Kacida atohna, lantaran dibere barang anu kacida dipikahayangna atawa ditulungan dina keur meunang kasusah.
- Asa euweuh beungeutan Kacida erana.
- Asa kabur pangacian Kacida reuwasna, nepi ka teu puguh cabak; asa leungit sumanget
- Asa kagunturah madu kaurugan menyan putih Kacida bungahna jeung kacida bagjana.
- Asa katindihan langit Henteu aya harepan.
- Asa kiamat Pohara sedihna jeung susah luar biasa.
- Asa mobok manggih gorowong Kabeneran aya jalan pikeun ngahasilkeun usaha nu keur dipaju.
- Asa nyanghulu ka jarian Teu ngeunah rasa lantaran kudu nga-dunungan ka jalma nu sahandapeun pangartina atawa harkat darajatna.
- Asa peunggas rancatan Leungiteun batur nu sok nalang dina pagawean.
- Asa potong (pingges) leungeun katuhu Leungiteun jelema nu kacida gede gawena, kacida dipikabutuhna.
- Asa rawing daun ceuli Mindeng ngadenge omongan anu henteu ngeunah.
- Asa teu beungeutan Era kacida.
- Asa tungkeb bumi alam Kacida bingungna.
- Asak jeujeuhan Dipikiran heula masing anteb.
- Asak sasar Dipaluruh bener-henteuna.
- Asak warah Hade atikan, basa jeung paripolahna merenah.
- Atah adol Kurang ajar, kurang pangawarah.
- Atah anjang Langka silih anjangan.
- Atah warah Kurang atikan, sabalikna tina asak warah.
- Ateul biwir Sok getek hayang bae ngomong sanajan teu perlu dicaritakeun.
- Ateul dampal leungeun Gereget hayang nampiling.
- Ati mungkir beungeut nyanghareup Caritaan jeung kalakuan henteu terus nepi kana hate, sabab di hareupeun hade di tukangeun ngagorengkeun.
- Ati putih badan bodas Beresih hate, taya geuneuk-maleukmeuk.
- Atung eneh atung eneh Kitu-kitu ken£h.
- Aub payung sabet sapon saba-soba Nuduhkeun wawatesan pakuwon.
- Awak kawas badawang Jangkung gede teu matut.
- Awak sabeulah Henteu boga salaki atawa pamajikan.
- Awak sampayan(eun) Make pakean kumaha oge pantes bae.
- Awak satilas Jangkung lenjang.
- Awet jaya (ngora) Katenjona siga ngora bae.
- Awet-rajet Dilarapkeun ka nu laki-rabi, lana tapi rea paceng-kadanana.
- Awewe mah dulang tinande Awewe mah biasana kumaha lalaki/salaki.
- Awewe mah tara cari ka Batawi Awewe mah tara nyiar kipayah.
- Awi sadapuran tara lempeng kabeh Najan sarua saturunan, tapi perkara milik jeung rejeki mah tara sarua.
- Aya (boga) garad Aya maksud nu dikemu, aya nu dipambrih, henteu iklas.
- Aya astana sajeungkal Datangna ajal teu gumantung kana umur panjang. Naon-naon anu dianggap jajauheun, bisa wae kajadian.
- Aya bagja teu daulat Rek meunang kauntungan atawa kabagjaan, tapi henteu tulus.
- Aya buntutna Aya terusna (tina perkara) anu nguciwakeun.
- Aya cukang (jalan) komo meuntas Kabeneran aya cukang lantaran pikeun gancang-gancang ngalaksanakeun pamaksudan.
- Aya dina sihung maung Dilarapkeun ka jelema nu loba hubungan jeung gegeden, jadi gampang meunang pitulung.
- Aya gantar kakaitan Aya hal arm teu sapuk jeung hatena tapi teu dikedalkeun, henteu iklas pisan; atawa aya perkara atawa kajadian riaon-naon nu pasambung jeung kajadian anu ti heula.
- Aya jalan komo meuntas Aya cukang lantaran pikeun gancang-gancang ngalaksanakeun pamaksudan.
- Aya jodo pakokolot Bisa ngajodo sanggeus papada kolot.
- Aya jurig tumpak kuda Datang milik anu henteu disangka-sangka.
- Aya kelong newo-newo Aya anu ngusutkeun (ngarorocet), padahal geus beres pisan tadina mah.
- Aya nu dianjing cai Aya nu diheroan.
- Aya (boga) pikir kadua leutik Aya kahayang anu henteu kanyahoan ku batur, upamana hal kacintaan.
- Aya (boga) pikir kapingburi Aya kahayang anu timbul pandeuri; asal teu hayang jadi hayang, sanggeus lila ditimbang-timbang.
- Ayakan tara meunang kancra Jelema bodo moal sarua gajihna atawa panghasilanana jeung jelema pinter.
- Ayak-ayak beas, nu badag moncor nu lembut nyangsang Nuduhkeun kaayaan anu teu sawajarna upamana bae anu dihukum teh anu teu pira kasalahanana, ari nu gede kasa-lahanana teu dihukum.
- Ayang-ayangan Tumerap kana perkara anu rea rambat kamalena.
- Ayem tengtrem Euweuh kaributan atawa bancang pakewuh.
- Ayeuh ngora Tumerap kana turunan nu maraot ngora-ngora.
B
- Babalik pikir Ngarobah lampah goreng kana hade.
- Babanteng jurit Pamanggul jurit.
- Babon kapurba ku jago Awewe kudu nurut ka salaki.
- Badak Cihea Degig, tara nanya.
- Bagja kamanyangan Bagja gede.
- Bahe carek Gampang nyarekan.
- Balabar kawat Saembara.
- Baleg tampele Mojang anu keur mangkat beger, tapi eraan keneh lamun panggih jeung lalaki.
- Bali geusan ngajadi Lembur matuh, lemah cai, tempat lahir.
- Balik jarami Ngagarap sawah anu kakara anggeus dipibuatan.
- Balik ngaran Maot di lembur batur.
- Balung kulit kotok meuting Kanyeri baheula ten leungit-leungit, henteu beresih pisan hatena, masih keneh ngunek-ngunek.
- Balungbang timur caang bulan opat welas, jalan gede sasapuan Rido, iklas, suka pisan.
- Bancang pakewuh Pikasusaheun, picilakaeun.
- Banda sasampiran, nyawa gagaduhan Ulah boga angkeuhan yen banda jeung nyawa bisa diatur ku urang.
- Banda tatalang raga Leuwih hade ngorbankeun harta, tibatan cilaka awak.
- Bangkong kolentang Sagala euweuh, teu boga duit pisan.
- Banteng ngamuk gajah meta Kajadian atawa ririweuhan anu dipikasieun jeung dipikagigis.
- Banting tulang Digawe popohoan.
- Bapa heman Taya panarima, taya pamales budi ka nu geus nyieun kahadean.
- Batan kapok kalah (anggur) gawok Kalah beuki maceuh.
- Batok bulu eusi madu Henteu cocog jeung panenjo; siga bodo tapi pinter, siga miskin tapi beunghar jeung sajabana.
- Batok kohok piring semplek Paparabotan nu taya hargana.
- Batu turun keusik naek Cangkang sisindiran nu hartina itu purun kuring daek, dilarapkeun ka jalma anu sarua micintana.
- Batur ngaler ieu ngidul Lain-lainna deui jeung nu keur diomongkeun ku batur.
- Bau-bau sinduk Baraya keneh sanajan laer.
- Beak dengkak Geus beak tarekah.
- Beak ka lebu-lebuna Ledis, teu nyesa saeutik-eutik acan (harta banda).
- Bear budi Gumbira.
- Bebek ngoyor di sagara, rek nginum neangan cai Lubak-libuk tapi henteu bisa kapake lantaran lain hakna.
- Bedah bendungan Kalah wowotan ku gogoda nu pohara.
- Bengkok tikoro Teu kabagean kadaharan istimewa, lantaran teu datang atawa geus beakeun manten.
- Bengkung ngariung bongkok ngaronyok Kajeun ripuh asal teu jauh jeung anak-incu.
- Bentik curuk balas nunjuk, capetang balas miwarang Kabisana ngan nitah, teu daek prak sorangan.
- Beres roes Runtut raut (nu laki-rabi).
- Beulah hoean Siga hoe dibeulah, tonggong munding nu lintuh pisan.
- Beungeut nyanghareup ati mungkir Henteu terus jeung hate.
- Beunghar memeh boga Loba kahayang nu teu saimbang jeung kaayaandirina.
- Beurat birit Hese ditutah-titah, kedul.
- Beurat nyuhun beurat nanggung Kacida tumarimana.
- Beurat nyuhun beurat nanggung, beurat narimakeun inya Kacida narimakeunana kana kahadean batur, lantaran ditulungan dina waktu keur kacida butuhna.
- Beureum paneureuy Hese pisan hasil maksud.
- Beuteung anjingeun Beuteung anu gede ka luhur.
- Beuteung mutiktrik berekat meunang Dahar seubeuh di nu hajat, ari balik mawa berekat.
- Beuteung si eta mah ruas bungbas Teu aya kaseubeuhan.
- Bihari ngalingling pasir, ayeuna ngalanglang pasar Jaman geus robah, jelema oge loba nu ganti pacabakan, atawa robah-robah tingkah lakuna.
- Bilatung ninggang dage Jelema teu jujur meunang kadudukan atawa kasempetan anu matak nguntungkeun keur dirina.
- Birit aseupan Jelema nu diukna teu daek cicing, nyanggeyeng ka ditu, nyanggeyeng ka dieu.
- Bisa ka bula (bala) ka bale Bisa campur jeung jelema ti rupa-rupa golongan, atawa bisa gawe kasar jeung gawe lemes.
- Bisa lolondokan Bisa nuturkeun adat sakarep batur supaya akur, bisa ula-ilu.
- Bisi aya ti cai ti geusan mandi Bisi aya nu kasigeung atawa ka-toel mamaras rasana.
- Biwir aweweeun Sok ngedalkeun kecap-kecap nu kurang hade.
- Biwir nyiru rombengeun(bbs): Sagala dicaritakeun anu saenyana kudu dirasiahkeun.
- Biwir sambung lemek, suku sambung lengkah Darma nepikeun maksud batur, lain niat sorangan.
- Bobo sapanon carang sapakan Teu puguh undak-usukna, teu beres entep seureuhna; eta babasan sok dipake pamungkas carita, sasadu bisi salah pok-pokanana atawa pereleanana.
- Bobor karahayuan Katarajang apes, cilaka, atawa meunang kasusah.
- Bobot pangayon, timbang taraju Pangadilan, timbangan nu adil.
- Bodo alewoh Bodo tapi daek tatanya.
- Bodo katotoloyoh Tara daek tatanya, tara daek nurut kana nasehat batur.
- Boga pikir rangkepan Henteu bolostrong, henteu ujug-ujug percaya kana omongan batur anu manis.
- Boga sawah saicak Boga sawah saeutik.
- Bogoh nogencang Bogoh sosoranganan, teu dilayanan.
- Bohong dirawuan Kacida rahulna.
- Bojo denok sawah ledok Hirup senang lantaran boga pamajikan tegep jeung banda cukup.
- Bongkok meongeun Semu bengkung ka tukang palebah cangkeng (awewe).
- Bonteng ngalawan kadu Nu leutik ngalawan ka nu gede.
- Borangan ku surak Eraan dina gempungan jalma rea.
- Bosongot bade amprotan Pikagigiseun (kana beungeut), pikagimireun, pasemon jagoan.
- Bru di juru, bro di panto, ngalayah di tengah imah Jalma beunghar nepi ka barangteundeun teu puguh tempatna sabab barangna loba.
- Buah ati/buah hate Kakasih.
- Bubu ngawaregan cocok Mere nasehat atawa nyieun aturan anu balukarna nguntungkeun sorangan.
- Buburuh nyatu diupah beas Neangan pangarti bari meunang tunjangan, meunang dua rupa kauntungan.
- Budak bau jaringao keneh Budak can aya kanyaho, budak olol-leho.
- Budak olol leho keneh Pamoyok ka jalma ngora nu tacan boga pangalaman dina pagawean.
- Budak rodek hulu Budak can aya kanyaho.
- Budi santri legeg lebe, ari lampah euwah-euwah Jelema anu omongan jeung kalakuanana kawas enya jelema bener, padahal saenyana mah jahat.
- Bujang jengglengan Jajaka tulen sarta tegep.
- Bujang tarangna Lalaki anu can kawin geus teu bujang deui.
- Bulan alaeun Kakandungan anu geus nincak salapan bulan.
- Bulu taneuh Tukang tani, patani.
- Buncir leuit loba duit Beunghar, taya kakurang.
- Bungah amarwatasuta Bungah sagede anak gunung, bungah pisan.
- Bungbulang tunda Tunda talatah, dikeunakeun ka jalma nu dititah baranggawe tara prak ku sorangan, tapi kalah sok nitah deui ka batur.
- Buntu laku Teu bisa neruskeun usaha atawa pagawean.
- Buntut kasiran Koret, kumed, medit.
- Bur beureum bur hideung, hurung nangtung siang leumpang Hirup senang taya kakurang, salilana ginding.
- Buruk-buruk papan jati Sanajan ngewa/ambek ka dulur/baraya nu landes, ari manehna meunang karerepet mah teu weleh hayang nulungan jeung ngahampura kasalahanana, henteu ngantep.
- Burung palung dulur sorangan Sanajan ngewa/ambek ka dulur/ baraya nu landes, ari manehna meunang karerepet mah teu weleh hayang nulungan jeung ngahampura kasalahanana,henteu ngantep.
- Buta terong Pamoyok ka jelema nu goreng patut, katurug-turug sagala beuki.
- Butamuna Bodo balilu, teu nyaho naon-naon.
- Butatuli Teu nyaho naon-naon.
C
- Caang bulan dadamaran Migawe hal nu teu perlu deui.
- Caang bulan opat welas, jalan gede sasapuan Rido pisan.
- Caang padang narawangan Caang pisan atawa bisa nenjo ku panon batin ka tempat gaib.
- Cacag nangkaeun Henteu beres atawa henteu alus lantaran mindeng katunda tuluy dihanca deui (pagawean atawa carita).
- Cacah rucah atah warah Somah nu dianggap taya ajenna sarta bodo.
- Cacarakan Kakara diajar, tacan bisa bener.
- Cadu mungkuk haram dempak Sumpah yen bener-bener embung, atawa moal ngalampahkeun salah sahiji perkara.
- Cadu ngalantung ka lisung Henteu daek buburuhun (awewe).
- Cai asa tuak bari, kejo asa catang bobo Sagala teu ngeunah lantaran keur susah atawa keur gering. Cai di hilir mah kumaha ti girangna Ra'yat leutik sok nyonto kalakuan parningpinna.
- Caina herang laukna beunang Hasil maksud ku cara lantip bari teu aya pacengkadan.
- Campaka jadi di reuma Nu geulis urang kampung/lembur lain pipanteseunana aya di pasisian. Campur kaya Tepung kaya atawa kaya reujeung kaya, harta banda babarengan nu rimbitan.
- Cangkir emas eusi delan Jelema anu omonganana alus, tapi saenyana hatena goreng.
- Cara hurang, tai ka hulu-hulu Bodo pisan.
- Carang takol Jelema anu langka pisan ngomong, ari teu perlu-perlu teuing mah.
- Carincing pageuh kancing, saringset pageuh iket Taki-taki ngajaga kaamanan, mageuhan tulak jeung sajabana, bisi aya bancang pakewuh.
- Cecendet mande kiara, cileuncang (cileungcang) mande sagara Nu miskin atawa jalma leutik hayang nyaruaan nu beunghar.
- Ceplak pahang Satarabasna teuing kajeun matak nyeri hate batur.
- Ceuli lentaheun Sok sadenge-dengena, najan lain dengekeunana, atawa resep ngadengekeun kagorengan batur.
- Cikal bugang Cikal hirup, anu pangheulana gugur di medan perang.
- Cikaracak ninggang batu, laun-laun (batuna) jadi legok Awahing ku leukeun, laun-laun jadi bisa.
- Cilaka dua belas Cilaka pohara.
- Ciri sabumi cara sadesa Kabiasaan di unggal daerah beda-beda.
- Clik putih clak herang Rido, iklas, kaluar tina hate anu beresih.
- Congo-congo ku amis, mun rek amis ge puhuna Anak-anakna teu bageur, da kolotna oge henteu nyontoan.
- Cruk-crek Gunta-ganti pamajikan.
- Cucuk rungkang Perkara leutik atawa teu pira, tapi lamun diantep bisa ngaganggu kana urusan anu gede.
- Cueut ka hareup Tereh maot, geus kolot.
- Cueut ka nu hideung, ponteng ka nu koneng Teu adil, pilih kasih.
- Cukang tara neangan nu ngising Nu hayang ditulungan sapantesna datang ku maneh kanu rek dipentaan tulung.
- Cukup belengur baraga naya Resep mere ka batur, bari teu ngingetkeun kaperluan sorangan.
- Cul dogdog tinggal igel Ninggalkeun gawe baku lantaran ngalampahkeun pagawean sejen nu teu aya hasilna.
D
- Daek macok, embung dipacok Jelema nu hayang meunang (untung) sorangan, daek menta embung dipenta.
- Dagang oncom rancatan emas Modal nu kacida gedena, ari nu dijual jeung diarah batina teu sabaraha.
- Dagang peda (pindang) ka Cirebon Dagang barang ka tempat nyieun eta barang.
- Dah bawang dah kapas Jual-beuli kontan.
- Dahar kawas meri Uprat-apret jeung ngaremeh.
- Daharna sakeser daun Daharna mindeng pisan.
- Datang katenjo (katingali) tarang, undur katenjo (katingali) pun-duk Tatakrama nu amit-amitan, nembongkeun yen taya geuneuk maleukmeuk atawa teu serong salingkuh.
- Dedenge tara Kadenge sawareh atawa dedengean anu teu pati tetela.
- Dengdek tapi maliding sanak Pilih kasih, teu adil.
- Deukeut (heureut) deuleu pondok lengkah Kurang paman- dangan jeung teu bebas dina indit-inditan.
- Deukeut-deukeut anak taleus Sakitu padeukeut teu nyaho yen baraya atawa aya kajadian penting di salah saurang di antara maranehanana.
- Deungeun-deungeun haseum Taya baraya saeutik-eutik acan.
- Di bawah tangan Teu make saksi ti pihak nu resmi.
- Diadudombakeun Diadu-adukeun.
- Diadukumbangkeun Dicekel pundukna tuluy diadekkeun palebah tarangna sataker tanaga. Dialungboyongkeun Digujag-gajig, dipundah-pindah.
- Dianakterekeun Disapirakeun.
- Diangeuncareuhkeun Diantep henteu didahar.
- Dibabuk lalay Dibabukan kawas lalay (musuh loba nu ngaronom urang), ngababukan ngenca-ngatuhu.
- Dibejerbeaskeun Dieceskeun atawa dijentrekeun pisan.
- Dibere sabuku menta sajeungkal, dibere sajeungkal menta sadeupa Lantaran dibere wani saeutik, jadi beuki loba pamentana sarta nyalutak (jalma kurang ajar).
- Dibeuleum seuseur Diburu-buru sina anggeus.
- Dibeuteungan nyusu Dieureunan nyusu, dipesat.
- Dibeuweung diutahkeun Dipikir dibulak-baHk.
- Dibilang peuteuy Dibilang hiji-hiji. l
- Didagoan ku seeng nyengsreng Dipikabutuh ayeuna.
- Didago-dago tilewu Hanas didagoan, ari pek teu datang.
- Didingding kelir Dibuni-buni atawa dirusiahkeun.
- Dihin pinasti anyar pinanggih Sagala nu kaalaman ayeuna saestuna geus ditangtukeun ti heula ku Pangeran.
- Dihurunsuluhkeun di(sa)kompetdaunkeun Disamarutkeun jeung nu boga dosa; nu goreng saurang, kabeh kababawa.
- Dijieun hulu teu nyanggut, dijieun buntut teu ngepot Teu beunang dijeujeuhkeun, tara eucreug bae.
- Dijieun lalab rumbah Disapirakeun, henteu diajenan.
- Dikepung wakul buaya mangap Dikepung ku musuh anu samakta ku pakarangna.
- Dikerid peuti Dibawa kabeh saeusi imah atawa kampung.
- Dikungkung teu diawur, dicangcang teu diparaban Ditambang, ditalak henteu, dinapakahan oge henteu; dipiara tapi teu diurus dahar-pakena.
- Diperih pati turta gawe Dibere papancen nu kacida beuratna, bisa jadi kudu nemahan pati.
- Dipiamis buah gintung Disangka hade jeung batur, tapi nu saenyana man jahat.
- Dipisudi mere budi Dipiharep kalah ngambek, ngabaeudan.
- Disiksik dikunyit-kunyit, dicacag diwalang-walang Dihukum pati, dihukum beurat pisan.
- Disuhun dina embun-embunan Ditarimakeun pisan.
- Disusul tepus Diteangan terus, nepi ka beunang (nu boga dosa).
- Ditangtang ditengteng dijieun bonteng sapasi Dianggap aneh atawa model.
- Ditilik ti gigir lenggik, disawang ti tukang lenjang, diteuteup ti hareup sieup Kekecapan keur awewe anu kacida geulisna, taya cawadeunana.
- Ditiung memeh hujan Kudu iatna samemeh cilaka. Ditiung sanggeus hujan Kakara iatna sanggeus karuhan cilaka, lain samemehna nyegah picilakaeun.
- Ditulis tonggong Dibokong, nu boga hadas teu dibejaan atawa teu dibawa mupakat heula.
- Dogdog pangrewong Jalma nu mantuan pagawean tamba lumayan, teu boga tugas nu penting.
- Dogong-dogong tulak cau, geus gede dituar batur Ngalindeukan lanjang (mojang) pipamajikaneun, ari geus meujeuhna dikawin kop ku batur.
- Dosa salaput hulu Dosa anu geus kacida lobana.
- Dug hulu pet nyawa Usaha satekah polah meh taya eureunna.
- Dug tinetek atawa dug hulu pet nyawa Digawe beurat meh taya eureunna.
- Duit pait (panas) Duit nu teu meunang dipake pikeun kaperluan pribadi, duit nagara atawa duit amanat
- Duum tinggi Babagi henteu adil, aya nu meunang loba, jeung aya nu saeutik.
E
- Eleh deet Ngelehan maneh.
- Elmu ajug Jalma nu biasa mapatahan kahadean ka batur, ari sorangan henteu bisa ngamalkeunana.
- Elmu angklung Joledar atawa patukang tonggong jeung kolot.
- Elmu kepek Pituduh tina buku atawa kitab anu acan diprakkeun ku sorangan.
- Elmu sapi Samiuk kana kagorengan, guyub dina hal nu kurang hade.
- Elmu tumbila Pribumi ngarugikeun semah.
- Elmu tungtut dunya siar, sukan-sukan sakadarna Hirup kudu nungtut nyiar elmu pikeun kasalametan dunya aherat sarta kudu siger tengah.
- Elok bangkong Ampir sakarat.
- Era parada Era ku lampah atawa omongan batur, nu matak aeb.
- Embung kakalangkangan Embung kaelehkeun.
- Endog mapagahan (mapatahan) hayam Budak mapatahan kolot, atawa mapagahan nu geus bisa atawa nu leuwih luhur pangartina.
- Endog sapataragan tara megar kabeh Di antara dulur-dulur saindung-sabapa sok aya bae anu teu pati alus milikna.
- Endog sasayang (sapataragan), peupeus hiji peupeus kabeh Mun di antara dulur-dulur aya saurang nu nyieun codeka, sok mamawa ka sarerea.
- Euweuh (taya) siruaneunana Dilarapkeun ka jalma nu teu boga sipat-sipat nu hade.
G
- Galagah kacaahan Nganteur atawa ngalajur napsu kabawa ku batur.
- Galak sinongnong Lalaki (bujang) nu mimiti aya sir ka awewe, tapi can wani adu hareupan.
- Galak timburu Babari timburuan. Awewe nyangka nyelewer ka salakina atawa sabalikna.
- Galegeh gado Someah, akuan, atawa darehdeh bisa nyarita, tapi teu terus kana hatena.
- Gancang pincang Pagawean anu babari anggeus, tapi hasilna henteu nyugemakeun.
- Gantung denge Ngarasa hanjakal sabab hayang keneh ngadengekeun, anggeus manten.
- Gantung teureuyeun Ngarasa hanjelu sabab barangdahar can seubeuh, kapaksa dieureunkeun.
- Garo maling Boleksek henteu dihaja, urut gagaro keur sare.
- Garo mengmengan Euweuh kasabaran.
- Garo singsat Peta awewe nu teu sabar ngadagoan nu can datang. Garo-garo teu ateul
- Gagaro lantaran bingung atawa keuheul. Gasik nampi gancang narima Ngabageakeun tamu (semah) ku budi jeung basa nu hade.
- Gentel keak Budak anu meh tara lesot ti indungna, mun dilesotkeun sok ceurik.
- Gede cahak manan cohok Leuwih loba ngaluarkeun duit batan panghasilan.
- Gede gunung pananggeuhan Adigung dumeh aya andelan atawa aya nu dipuntangan.
- Gede hulu Adigung, sombong.
- Gede-gede kayu randu, dipake pamikul bengkung, dipake lincar sok bencar (anggang), dipake pancir ngajedig Jelema nu taya gunana, lantaran bodo, hengker jeung ngedul. Ilikan Mun di lembur kayu randu.
- Geledug ces Ukur rame mimitina wungkul, ka dituna mah jadi tiiseun.
- Gemah ripah loh jinawi Gegek cacah jiwana sarta raharja. Genteng-genteng ulah potong Sanajan hasilna teu sabaraha, keun bae tinimbang luput.
- Gereges-gedebug Ngalamp,ahkeun pagawean teu karana dipikir panjangheula.
- Gering nangtung (ngalanglayung) Henteu gering parna, tapi sehat bener oge henteu (ngalanglayung).
- Getas harupateun Babari ambek.
- Geugeut manjahan Ngogo ka budak tapi ari ambek gampang nyarekan, ngan henteu nepi ka meupeuh atawa neunggeul.
- Geulis sisi, laur gunung, sonagar huma Awewe anu rupana tegep, ngan dangongna dusun.
- Geus apal luar jerona Geus nyaho kana kalakuan jeung tabeatna.
- Geus aya dina pesak Geus nyaho pisan kana sarupaning perkara.
- Geus aya kembang-kembangna Geus aya hal-hal nu nimbulkeun harepan kana hasil maksud.
- Geus bijil bulu mayang Geus mimiti baleg (ka lalaki).
- Geus cueut ka hareup Geus kolot, geus liwat satengah tuwuh.
- Geus cumarita Geus kawin sarta imah-imah sorangan, geus misah ti kolot.
- Geus karasa (ngarasa) pait peuheurna Geus kaalaman sagala rupa nu teu ngeunahna.
- Geus labuh bandera Perkara anu geus diputus.
- Geus nyanghulu ngaler Geus maot.
- Geus turun amis cau Geus mimiti beger (awewe).
- Gindi pikir belang bayah Goreng hate, resep nyilakakeun batur.
- Ginding bangbara Resep gigindingan jeung royal ngarah katenjo ku batur, tapi di imah kekerehet
- Ginding kekempis Jelema ginding tapi teu boga duit.
- Giri lungsi tanpaingan (tanpa hingan) Ulah ngahina sanajan ka nu lemah atawa nu leutik.
- Goong nabeuh maneh Ngagulkeun diri sorangan.
- Goong saba karia Datang ka nu hajatan bari teu diondang, maksudna sangkan kaarah gawe tur seubeuh baranghakan.
- Goreng peujit Goreng hate (dengki).
- Goreng sisit Goreng milik.
- Goreng sopak Jelema goreng patut.
- Gugon tuhon Kukuh, boh ka dunungan, boh kana adat kabiasaan atawa kapercayaan.
- Gulak-giluk kari tuur, herang-herang kari mata, teuas-teuas kari bincurang Asal beunghar jadi miskin, bandana teu ngari saeutik-eutik acan.
- Gunung hapitan sela Budak awewe nu boga lanceuk lalaki hiji jeung adi lalaki hiji (sabalikna tina sela hapitan gunung).
- Gunung luhur beunang diukur/ laut jero beunang dijugjugan (diteuleuman), tapi hate jalma najan deet moal kakobet Nganyahokeun eusi hate (kahayang) jelema anu dirasiahkeun mah kacida hesena.
- Gunung tanpa tutugan, sagara tanpa tepi Taya wates wangenna, kacida legana, euweuh tungtungna.
- Gurat batu Kukuh dina nyekel omongan atawa pamadegan, teguh tangtungan.
- Gurat cai Babari ngarobah omongan/jangji nu geus diucapkeun. Cidera kana jangji. Sabalikna tina gurat batu.
- Guru, ratu, wongatua karo Guru, raja (pamingpin), jeung kolot wajib dihormat jeung diturut parentahna.
- Guyur salelembur ear sajajagat Pohara geunjleungna,
H
- Hade gogog hade tagog Hade basa hade tata jeung hade
- paripolahna. Hade ku omong goreng ku omong Sagala rupa perkara bisa disebut hade atawa goreng lantaran omonganana.
- Hade lambe (lalambe) Alus omong tapi teu terus jeung hate.
- Hade repok Alus nasibna dina laki-rabi, loba rejeki, jste.
- Halodo sataun lantis ku hujan sapoe Kahadean nu geus sakitu lilana, leungit ku ngalampahkeun kagorengan sakali.
- Hambur bacot murah congcot Babari nyarekan, tapi berehan. Hampang birit Daekan, sabalikna beurat birit. Hampang leungeun Gampang neunggeul.
- Handap lanyap Hade basa, puguh entep-seureuhna, tapi nu saenyana mah ngunghak atawa ngahina; hormat tapi matak nyentug kana hate.
- Handap asor Daek ngahormat ka batur.
- Hantang hantung hantigong hantriweli Kalah ka hade rupa hade tagog, tapi taya araheunana.
- Haok hamprong Beuki hahaok.
- Hapa heman Taya panarima, taya pamales budi ka nu geus nyieun kahadean. bandingkeun Nu asih dipulang sengit.
- Hapa hui/kapahui Teu jamuga.
- Hapa-hapa oge ranggeuyan Sanajan teu boga harta banda leuheung keneh sabab boga salaki.
- Harewos bojong Omongan anu diharewoskeun, tapi kadenge ku nu deukeut ka nu diharewosan.
- Harelung jangkung Kacida jangkungna.
- Harigu manukeun Dada jelema nu nonjol ka hareup.
- Haripeut ku teuteureuyeun Totorosol pisan kana urusan pirejekieun.
- Hams omong batan goong Beja mah sok babari pisan sumebarna.
- Haseum budi Leuwih mindeng baeud jeung camberut tibatan seuri.
- Haseum kawas cuka bibit Kuraweud haseum, teu me're budi pisan.
- Hatur tangis Ngabejakeun kanyeri ati.
- Hawara biwir Resep ngabejakeun perkara anu tacan tangtu bakal dilaksanakeun atawa hal anu lila keneh kana waktu dilaksanakeunana.
- Hayang leuwih jadi leweh Hayang untung kalah rugi.
- Hayang untung jadi (kalah) buntung Tinimbang untung kalah rugi.
- Hayang utah iga Ngarasa kacida sebelna.
- Hejo cokor badag sambel Dusun pisan.
- Hejo tihang Resep pipindahan, gunta-ganti pagawean.
- Herang caina beunang laukna Anu dipikahayang laksana ku
- jalan badami tur henteu kalawan nganyenyeri hate batur.
- Herang-herang kari mata, teuas-teuas kari bincurang Asal
- beunghar jadi miskin, bandana teu ngari saeutik-eutik acan.
- Hese cape teu kapake Hanas ceuk rarasaan mah digawe soson-soson, ari heg dianggap salah ku dunungan atawa hasilna mubadir.
- Henteu asa jeung jiga Geus loma pisan.
- Henteu cai herang-herang acan Teu disuguhan naon-naon (teu cai-cai acan).
- Henteu gedag bulu salambar Henteu sieun atawa henteu gimir saeutik-eutik acan.
- Henteu jingjing henteu bawa Henteu mawa naon-naon keur oleh-oleh ka nu dijugjug.
- Henteu unggut kalinduan henteu gedag kaanginan Henteu kapangaruhan ku ruruba (rupa-rupa panggoda), pageuh nyekel tangtungan sorangan.
- Heueuh-heueuh bueuk Ongkoh nyaluyuan (nyebut heueuh), tapi henteu terus kana hatena.
- Heunceut ucingeun Babari reuneuh.
- Heuras genggerong Caritaanana sugal jeung garihal, teu bisa ngangeunahkeun hate batur ku omongan.
- Heuras letah Omonganana matak nyugak atawa teu ngeunaheun batur.
- Heureut pakeun pungsat bahan Teu rea kaboga, saeutik panghasilan.
- Heurin ku letah Teu bisa nyaritakeun perkara kasalahan batur, lantaran bisi aya matakna ka ditu ka dieu.
- Hideung ngabangbara Hideung meles sarta herang.
- Hideung-hideung oge buah manggu, matak tigurawil bajing Nyolong bade; sanajan luarna (cangkangna) henteu pikabitaeun, jerona (eusina) mah matak deudeuieun.
- Hileud peuteuy Jelema anu ngahalang-halang pakarepan batur. Hirup disuhun, paeh dirampes Tumamprak pasrah kana kersa Nu Maha Kawasa, lantaran geus beak dengkak, upama nu gering geus lila teu cageur bae.
- Hirup katungkul ku pati, paeh teu nyaho di mangsa Hirup di dunya teh bakal ditungtungan ku maot anu datangna teu bisa dipastikeun ti anggalna.
- Hirup ku ibun, gede ku poe Hirup balangsak, sasat euweuh nu ngurus, hirup kalantar.
- Hirup ku panyukup gede ku pamere Jelema anu hirupna ukur ngandelkeun pamere ti batur.
- Hirup ngabangbara Jelema anu tempat matuhna keur leutik teh teu tumaninah, tapi ari sakalieun barangpake mani kacida gindingna.
- Hirup ramijud Hirup teu ngaleunjeur lantaran numbuk di sue (taya kamarasan).
- Hirup teu neut, paeh teu hos Terus-terusan gering ripuh, tapi teu maot.
- Hirup ulah manggih tungtung, paeh ulah manggih (aya) beja Laku lampah kudu bageur supaya alus kacaritakeunana.
- Huap hiji diduakeun Ngirit-ngirit sagala kaperluan sapopoe, supaya bisa nyumponan kaperluan anak atawa saha bae anu perlu dibelaan.
- Hudang pineuh (tineuh) Mindeng hudang tuluy ngedeng deui, lantaran teu daek sare ku ngarasakeun panyakit.
- Hujan cipanon Ceurik balilihan, loba nu ceurik.
- Hulu gundul dihihidan Nu keur untung tambah untung.
- Hulu peutieun Jelema nu leutik sirahna henteu surup jeung awakna.
- Hunyur mapande (mandean) gunung Nyeta-nyeta jelema anu leuwih ti manehna (biasana dina kaboga), atawa cacah nyaruakeun maneh ka menak.
- Hurip gusti, waras abdi Jaman peodal, upama raja senang sarta mulya, rayat cageur.
- Hurung nangtung siang leumpang Beunghar sarta dipake ngaginding.
- Hutang hatong Satengah heureuy, nyapirakeun kana hutang, daek bayar, henteu entong.
- Hutang salaput hulu Loba pisan hutang, nepi ka samar kabayar.
- Hutang uyah bayar uyah, hutang nyeri bayar nyeri Males kanyeri atawa kajahatan ku hukuman nu sarua atawa saimbang.


text:
ATP sintase
ATP sintase (Citakan:Nomer EC) mangrupakeun istilah umum pikeun énzim nu bisa nyintésis adenosin trifosfat (ATP) tina adenosin difosfat (ADP) jeung fosfat anorganik ngamangpaatkeun sababaraha bentuk énergi. Runtuyan réaksi gemblengna nyaéta
- ADP + Pi → ATP
Énzim ieu penting pisan pikeun ampir sakabéh organisme, sabab ATP mangrupakeun "alat tukeur énergi" sél.
Dina mitokondria, ATP sintase FOF1 boga sajarah panalungtikan anu panjang. Bagian F1 dina ATP sintase aya luhureun mémbran, sedengkeun bagian FO aya dina mémbran.
ATP sintase E. coli[édit | sunting sumber]
ATP sintase E. coli mangrupakeun nu pangbasajanna, diwangun ku ukur 8 tipe subunit.
ATP sintasé kapang[édit | sunting sumber]
ATP sintase kapang nepi ka kiwari masih dianggap mangrupakeun nu pangrumitna, diwangun ku 20 tipe subunit.


text:
Beware bahasa sunda
Bewara 17 Agustusan
Assalamualaikum.wr.wb
Béwara kanggo sadaya siswa-siswi kelas X, XI sareng kelas XII
IPS/IPA SMAN 21 Bandung, Anggota OSIS bade ngayakeun lomba-lomba di SMAN 21 Bandung,
di antawisna nyaeta :
Lomba balap
karung, lomba maca sajak, lomba nyayi, lomba ngadongeng jsb.
Kanggo pasilitas
di sadiakeun ku OSIS, acarana di bade di laksanakeun dina :
Waktos : sabtu, kaping 17 Agustus, dina tabuh 08.00 s/d selesai
Tempat : SMAN 21 Bandung
Ka saha wae nu hoyong ngiringan lomba mangga wawartos heula
ka OSIS atawi ka Guru anu Bersangkutan dinu eta lomba, hatur nuhun ..
Wassalamualaikum.wr.wb
Bandung, 16 agustus 2011
Pupuhu Girang
serat
Amir girat


text:
Carpon
DAUN KALAPA
Carpon Ena Rs.
KARSIH mulang ti tampian, ringkung. Leungeun kenca ngelek boboko nu pinuh ku gerohan. Leungeun katuhu ngajingjing ember eusi seuseuhan. Blus ka dapur saentas ngecagkeun ember deukeut pamoean. Maksudna rek neundeun boboko heula samemeh moekeun seuseuhan. Kasampak Karta, salakina, masih candukul bari ngepluk udud.
“Har, naha geuning masih candukul keneh wae, Pa?” Cek Karsih. Boboko diecagkeun.
Karta teu nembalan, ukur ngareret. Haseup roko nyerebung tina irungna.
“Moal gawe ta, Pa?” Cek Karsih deui.
“Arek...” Tembal Karta ku sora nu halon. Kadenge tuluy ngarenghap semu beurat.
Karsih kaluar ti dapur. Nang sajongjongan mah manehna moekeun seuseuhan. Cahya panon poe isuk karasa haneut. Muga-muga we sing panas, gerentes Karsih. Seuseuhan ambih tereh garing. Ayeuna tea, cuaca teh asa teu puguh. Kadang jam sabelas ge geus breg hujan.
Blus deui ka dapur. Karta masih candukul. Karsih teu pati malire. Manehna asup ka kamar, ngadon disalin. Kaluar, kasampak salakina masih cindukul keneh wae. Masih bari udud ngepluk.
“Age-age Pa rek gawe mah... Geus beurang ieu teh.. Tuh, geus tabuh tujuh...” Cek Karsih. Ret kana cikopi gigireun salakina, jiga can diinum saregot-regot acan. Geus tiis pastina oge.
“Aduhhhh.... “Karta cengkat. “Haroream puguh ge...” Tuluy babatek. Sukuna karasa ngarey.
Karsih ngalieuk.
“Atuh ari teu purun mah reureuh we, Pa... Ulah maksakeun...”
“Ah rek maksakeun we.... kagok geus jangji jeung Haji Enab poe ieu rek diala kalapana.....” Ingkud-ingkud leumpang ka palebah lawang. Sukuna karasa ngarey keneh. Cek kana bedog nu ngagantung dina tihang, tuluy disoren. Topi, rap dipake. Salumat, karung, rancatan jeung salang nu ngagoler, dicokot... enya jiga nu haroreamna teh. Biasana cangcingceng, harita mah tembong maksakeun pisan.
Karsih ngarenghap. Manehna nempokeun salakina tina lawang dapur. Watir, umur geus lima lima, geus kolot, tapi pagawean ti baheula jadi tukang ngala kalapa can keneh dieureunan. Padahal masing teu gawe kitu ge keur dahar-dahar bae mah moal kurang. Beas tara meuli najan sambunganeun loba oge. Cukup tina sawah dua ratus bata. Mahi ti usum ka usum teh. Tapi meureun pagawean ngala kalapa teh geus jadi candu...
Karta leumpang ka beulah wetan, muru jalan gede. Hilireun pabrik heler, mengkol ka katuhu mapay jalan satapak, meuntas walungan cipeundeuy, tuluy mapay galengan sawah. Pare keur meumeujeuhna koneng. Moal lila deui ge panen. Calanana cipruk ku ciibun tina daun pare nu ngaroyom kana galeng nu kaliwatan. Beak pasawahan manehna ngarandeg, napasna ngahegak. Perbawa hoream meureun, piraku leumpang sakitu wae, can pati jauh, geus karasa cape....
Ngahuleng sajongjongan. Ngadon betah nempokeun ngamparna pasawahan. Tembong manuk piit saabrulan, pruk kana tangkal jambe. Sawareh haiber deui, pruk kana pare. Tapi teu lila hiber deui, pruk deui kana tangkal jambe.
“Ta, nyinaon euy ngahuhuleng di dinya?”
Karta ngarenjag. Ngalieuk ka palebah datangna sora. Horeng Ki Aman.
“Aeh, Ki... he he he... puguh mani asa waraas nempo pasawahan...” tembal Karta.
“Jiga urang kota wae... naon waasna pasawahan unggal poe ge katempo?” Cek Ki Aman.
Karta ukur ngaheheh. Enya puguh, naon anehna pasawahan? Tapi teuing atuh da asa waraas we. Pare nu keur karoneng, ciibun, manuk piit, tangkal jambe, asa mere suasana nu beda isuk ieu mah. Karta ge teu apal naon sababna. Waraas we jiga nu lila teu nempo. Aya suasana endah nyulusup kana pikiran jeung hatena. Karta ngantep eta rasa ngawasa dirina...
“Rek ngala kalapa nu saha dih ayeuna?”
“Nu Haji Enab, Ki...” tembal Karta. “Yu, ah, Ki!” Manehna ngaleos. Rasa hoream masih ngagayot. Tapi manehna kudu ngalawan eta rasa, kudu maksakeun.
Karta hanjat ka hareupeun imah Ki Aman. Tuluy cepet ngulon. Bras ka deukeut bengkel Koswara. Ti dinya kebon Haji Enab geus kaciri. Kari mapay jalan gede, mengkol ngenca, nepi we...
Di sisi kebon Haji Enab, Karta ngadon ngahuleng deui. Daun-daun kalapa tembong hejo bengras katojo panon poe. Tingaroyag lalaunan katebak angin isuk. Aneh geus katempo waas deui we. Endah. Naha nya? Karta neleg ciduh. Atawa manehna salila ieu teu pernah sadar kana eta kaendahan. Nganggap biasa wae sabab geus jadi bagian tina hirupna.
Naon anehna daun kalapa? Naon anehna tangkal kalapa? Geus rebuan kali manehna naek turun tangkal kalapa, ti jaman ngora buburuh ngala kalapa. Nepika awakna ge bau tangkal kalapa. Nyirikeun manehna jeung tangkal kalapa teh geus jadi bagian nu teu bisa dipisahkeun. Tangkal kalapa jeung buahna teh hirup manehna. Kipayah manehna.
Kana naekan tangkal kalapa, di lembur ieu mah Karta nu pangpinterna. Nepika aya nu nyebut bingung neangan tangkal kalapa nu can ditaekan ku Karta mah. Kabeh geus kungsi ditaekan ku manehna diala buahna. Iwal meureun tangkal kalapa nu laleutik, nu can bubuah... Tangkal kalapa teh sobat manehna. Karta nyerengeh...
Tapi isuk ieu tangkalna, daunna, buahna, mere suasana nu beda. Katempo matak waas sakaligus endah. Teuing naon sababna. Teu hayang nalengteng kana jero hate jeung pikiranana. Rancatan, salang, karung jeung salumat diecagkeun kana taneuh. Sendalna dilaan. Karta nyampeurkeun tangkal kalapa nu pangdeukeutna. Memeh naek ditanggahan heula. Aneh, pan matak waas jeung endah, tapi kahoream asa beuki ngagayot. Ngabeungbeuratan awakna. Hhhhh. Karta mimiti mancal. Sasengked, dua sengked, tilu sengked, ngadon ngareureuh...
Aeh, aeh, naha aing mani hoream-hoream teuing ieu teh? Gerentes Karta. Manehna mancal deui. Nepika luhur Karta teu buru-buru ngalaan kalapa nu geus karolot. Ngadon nempo palawahan ka beulah landeuh. Enya, tuh endah deui wae. Jalan nu ngembat, itu bengkel Koswara asbesna tembong mimiti harideung, kebon albi Haji Karyo daunna hejo hegar katojo panon poe. Karta ngaragamang nyokot bedog nu disorenna. Kepras-kepras nilasan gagang buah kalapa. Blug, blug, blug... kalapa ragrag ninggang kana taneuh. Karta turun.
Geus di handap, leong kana tangkal kalapa nu hiji deui. Memeh ditaekan ditanggahan deui. Hoream deui wae. Padahal pan biasana mah ti tangkal ka tangkal teh najan cape tapi teu weleh kasurung ku sumanget hayang tereh ngarengsekeun pagawean. Hanjakal teu reureuh wae di imah, gerentes Karta. Cenah geus jangji ka Haji Enab, bisa sasadu ieuh.
Ari ayeuna mah geus kapalang. Karta mancal deui. Teu kungsi ngareureuh heula ayeuna mah. Aing kudu ngalawan kahoream, gerentes Karta. Nepi di luhur kepras-kepras gagang kalapa dikadekan. Blug, blug, blug, buah kalapa raragrag ninggang taneuh. Sawareh ngaracleng rada jauh. Tapi teu matak bingung neangan, kabeneran kebon Haji Enab mah henteu bala.
Aya barangbang garing, rek diala tapi liat. Digunying-gunying, dicentok disakalikeun sataker tanaga. Barangbang beunang. Tapi Karta ngalenyap reuwas. Lain barangbang wae anu ragrag teh, tapi awak manehna ge milu nuturkeun barangbang. Dahan hiji deui nu tadi dipake muntang milu lesot. Astagfirulloh! Karta rada ngagorowok. Leungeunna nyobaan ngaraeh deui dahan kalapa. Tapi sagalana geus telat...
Hirup hese diramalkeunana, komo diteangan kapastianana. Tapi barang awakna ngoleang ragrag, Karta geus bisa mastikeun tungtung hirupna. Matana peureum. Pasrah. Batinna muntang ka nu Kawasa sabab ukur eta hiji-hijina nu bisa dipake pamuntangan. Daun kalapa tembong beuki jauh, beuki jauh, beuki jauh..... Samentara taneuh beuki deukeut..... Bareng jeung ngagebutna awak Karta, kasadaranana hiber ngaleuwihan luhurna daun kalapa.
Simpe. Taya saurang ge nu nganyahoankeun.
Lembur simpe, April 2011.


text:
Kamis, 14 Juni 2012
Ngaraketkeun Duduluran
Ngaraketkeun Duduluran Kawajiban Sakumna Masarakat Ku: Mahmud Yunus Dumasar kana katerangan Al-Quran kabéh manusa di mana baé ayana diyugakeun ku Allaoh SWT nurutkeun kakawasaan manten-Na. Mimita mah ngan saurang nyaéta Adam. Sawatara waktu ti harita diciptakeun Hawa nu satuluyna jadi pasangan hirupna. Sabada Adam jeung Hawa ngahiji jadi pasangan hirup, rundayana nambahan ti waktu ka waktu, ti hiji generasi ka generasi séjéna. Kiwari, teu mustahil mun jumlahna ditaksir geus ngahontal angka lima milyar urang. Nyarandé kana katerangan bieu, sakumna manusa nu kumelendang di alam dunya téh dulur saindung-sabapa. Ku kituna rupa-rupa warna kulit, turunan, basa, budaya, kaboga, pacabakan atawa profesi jeung lemah cai ogé agama alusna mah tong jadi hahalang keur ngagalang kakuatan dina raraga ngawangun masarakat nu dicita-citakeun. Lantara kitu pantes kacida mun dina hirup kumbuhna sapopoé, maranéhna nyekel pageuh prinsip siling asah, siling asih, siling pikanyaah. Kumaha kanyataanana kiwari ? Kasaksén ku balaréa teu saeutik pasualan masarakat nu katolér-tolér teu diropéa alatan ngarasa lain tanggungjawabna. Maranéhna anggur hirup séwang-séwangan teu maido ka sasama, nu penting kahayang dirina tinekanan. Leuwih ti kitu, aya sawaréhna nu jadi pucuk ti girang atawa jadi sumber kakacowan di masarakatna sorangan. Mun peta kitu diantepkeun, tegesna teu gancang didangdanan balukarna bisa leuwih parna. Saha nu nyaho, duduluruan bakal robah jadi mumusuhan. Tina sawaréh pamanggih para ahli élmu sosial jeung kaagamaan, perkara nu matak ngabalukarkeun pacengkadan, mumusuhan, megatkeun silaturahmi jeung kahancuran masarakat téh diakibatkeun ku fanatisme heureut. Fanatisme heureut téh ngandung harti sikep hiji jalma nu nganggap bener pamadegan atawa pamanggihna sorangan wungkul. Sabalikna, pamadegan jeung pamanggih batur mah salawasna dianggap salah. Salian ti éta, jalma nu mibanda fanatisme heureut mah sok maksa mirusa ka nu lian sangkan sarua atawa sapamadegan jeung dirina. Sabab-musababna pacéngkadan téh réa di antarana baé: (1) fanatisme paham kaagamaan, (2) fanatisme madzhab, (3) fanatisme jama’ah, (4) fanatisme syu’ubiyah, (5) fanatisme imam, (6) fanatisme qobailiyah, jeung (7) fanatisme wathoniyah. Padahal nurutkeun Islam ayana perbédaan téh kudu dijadikeun rahmat (kakuatan). Babandingana mun dina anggahota badan urang aya leungeun kénca jeung katuhu atawa suku kénca jeung katuhu éta nuduhkeun aya perbédaan fungsi. Ngan mun perbédaan fungsi leunegun kénca jeung katuhu atawa suku kénca jeung katuhu dimangpaatkeun sakumaha mistina tangtu baris jadi hiji kakuatan. Perhatikeun, ramo leungeun atawa ramo suku urang pan ukurana jeung ngarana béda-béda. Aya nu leuwih gedé batan nu séjéna. Aya nu leuwih panjang batan nu séjéna. Aya nu ngarana indung leungeun. Aya nu ngarana curuk jeung sajabana. Tangtu aya maksudna. Duduluran (ukhuwwah) téh kacida pentingna, keur kapentingan kamasarakatan pon kitu keur kapentingan kaagamaan. Alloh SWT maréntahkeun kitu ka sakur hamba-Na nu ariman. Dumasar kana pidawuh-Na dina QS Al-Hujurot ayat 10, duduluran jeung papada mu’min hukumna wajib. Hartina, keur sing saha baé nu migawé kahadéan (amal soléh) bakal ngalap maslahatna. Sabalikna, keur sing saha baé nu migawé kagoréngan (amal salah) bakal ngalap madorotna. Duduluran nu ditétlakeun dina QS Al-Hujurot ayat 10, satuluyna mindeng disebut ukhuwwah imaniyah. Ngandung harti duduluran antara sasama umat nu saiman. Antara mu’min jeung mu’min. Béh dituna antara muslim jeung muslim. Ngeunaan hal ieu, Rosululloh SAW nandeskeun hiji muslim jeung muslim séjéna ibarat hiji wawangunan. Anjeuna ogé nyebatkeun hiji muslim jeung muslim séjéna lir badan sakujur. Sakumaha lazimna, boh dina wawanguan kitu deui dina badan urang satiap unsur wawangunan atawa anggahota badan ayana kudu siling lengkepan. Teu aya hiji unsur wawangunan atawa anggahota badan nu disapirakeun. Kabéhanana ogé penting jeung diperelukeun. Nu ngabédakeun mah ukur fungsina. Upamana, dina wawangunan, fungsi tatapakan teu sarua jeung fungsi hateup. Nya kitu kénéh fungsi panto teu sarua jeung fungsi jandéla, jsté. Sedengkeun dina badan, fungsi suku teu sarua jeung fungsi leungeun. Nya kitu deui fungsi mata moal sarua jeung fungsi ceuli, jsté. Kumaha wujud duduluran jeung sasama muslim téh ? Nurutkeun katerangan QS Al-Hujurot ayat 29 duduluran bisa kahontal ku ngalaksanakeun tujuh rupa pagawéan: Kahiji, ngayakinkeun yén kangjeng Nabi Muhammad SAW éta piwarangan Alloh SWT nu saéstuna. Sanggeus kitu anjeuna ogé dijadikeun pieunteungeun (uswah hasanah) ku saréréa dina ngalaksanakeun hak jeung kawajiban séwang-séwangan. Kadua, istiqomah dina ngagem agama Islam najan dirina keur aya di lingkungan kaom kafir (non muslim). Katilu, siling pikanyaah jeung sasama muslim. Kaopat, mayeng ngalaksanakeun solat barjamaah/sakurang-kurangna solat Juma’ah. Kalmia, nyiar waragad hirup atawa kasab di jalan nu dipikarido ku Alloh SWT. Contona, ngaliwatan jual-beuli nu bener nurutkeun syaréat Islam. Ari jual-beuli nu salah (nu dina prak-prakanana ngandung unsur riba) bisa nimbukeun mumusuhan. Lantaran sawaréh pihak aya nu dirugikeun. Kagenep, solat nu dipigawé kudu aya tapakna. Tegesna, kudu mawa pangaruh nu nyata kana sikep jeung paripolah nu migawéna sapopoé. Katujuh, ajén kaimanan kudu ngaronjat ti waktu ka waktu. Mun tujuh rupa pagawéan nu ditaan bieu geus kapimilik ku umat Islam tangtu maranéhna baris jadi umat pinunjul (khoiro ummah) dibandingkeun jeung umat séjéna. Masarakat urang lain umat Islam wungkul. Kumaha tah duduluran jeung non muslim téh ? Di sagigireun ngalaksanakeun paréntah Alloh SWT nurutkeun dua ayat Surat Al-Hujurot nu geus dijelaskeun di hareup, Kangjeng Nabi Muhammad SAW ogé meraktekkeun prinsip tasamuh atawa toléransi nu ditétélakeun ku ayat séjén dina Al-Quran kénéh. Tasamuh atawa toléransi ngandung harti ngayakinkeun yén nu dingaranan manusia kabuktianana teu sarua sagalana jeung teu béda sagalana. Dina prakna tasamuh mah sok ngaheulakeun nu saruana. Sedengkeun perkara-perkara nu béda mah ngahaja tara digedé-gedékeun. Kitu téh sangkan bisa hirup babarengan dina kaayaan titi tengtrem karta raharja, runtut raut, ka cai jadi saleuwi ka darat jadi salebak. Nu penting pisan mah ulah tepi ka siling ganggu (tingali QS Al-Kafirun: 1-6 jeung QS Yunus: 40-41). Mun kabeneran bisa babantu atawa tulung-tinulungan ka nu lian, pék laksanakeun ari nyangkut pasualan nu teu patojaiyah jeung akidak mah. Ngaraketkeun duduluran Insya Alloh bisa diungkulan ku cara-cara di antarana: (1) Alus sangka (husnudzon) ka nu lian, (2) Nétélakeun béja atawa bewara langsung ka sumberna (tabayyun), (3) Siling wasiatan ku jalan bebeneran atawa hak jeung katakwaan (taushiyah), (4) Ngusahakeun sangkan dulur-dulur urang nu pagetréng alakur deui (ishlah), (5) Ngahargaan kayakinan deungeun najan béda jeung kayakinan urang (tasamuh), (6) Ngabiasakeun silaturahmi jeung sasama. Wallohu A’lam. Mahmud Yunus, ngawulang di SMA Negeri 1 Banjar sareng di STIT Muhammadiyah Banjar Provinsi Jawa Barat
Langganan: Entri (Atom)


text:
Interval kapercayaan
Dina statistik, interval kapercayaan (en:Confidence interval) nyaéta wangun anu ilahar tina interval estimasi. Lamun U jeung V ngarupakeun statistik (i.e., variabel acak nu "bisa diobservasi" ) numana sebaran kamungkinan gumantung kana sababaraha parameter θ nu teu katalungtik, jeung hubunganna
saterusna random interval (U,V) nyaeta "90% interval kapercayaan keur θ".
Kumaha bisa salah harti interval kapercayaan[édit | sunting sumber]
Hal nu matak kataji dina kasalahan nangtukeun kaputusan saperti nu bakal dijelaskeun. Urang ngagunakeun hurup gede U jeung V keur variabel acak; ilaharna ngagunakeun hurup leutik u jeung v keur nilai nu ka observasi. Salah harti dina nyimpulkeun nyaeta yen
sanggeus data di-observasi, sebaran probabiliti kondisional θ, tina data nu diberekeun dijadikeun kasimpulan. Conto, anggap X kasebar normal mibanda nilai ekspektasi θ sarta varian 1. (Jelas pisan yen teu realistik keur nangtukeun nilai varian, sedengkeun nilai ekspektasi kudu disimpulkeun tina data, tapi ieu ngan sakadar keur conto nu basajan). Variabel acak X ka-observasi. (Variabel acak X − θ salah sahiji conto nu teu ka-observasi, nilaina gumantung kana θ.) Mangka X - θ kasebar normal mibanda nilai ekspektasi 0 sarta varian 1; saterusna
Akibatna
mangka interval ti X − 1.645 nepi ka X + 1.645 mibanda interval kapercayaan 90% keur θ. Tapi waktu X = 82 ka-observasi, naha bisa disebutkeun yen
Kasimpulan eta teu nuturkeun hukum probabiliti sabab θ lain "variabel acak"; i.e., taya sebaran probabiliti nu nangtukeun hal eta. Interval kapercayaan sacara umum mangrupa metoda frekuensi, i.e., dipake ku anu naksir "probabilti 90%" salaku "90% kajadian dina sakabeh kasus". Conto, θ sarua jeung massa planet Neptunus, sarta sacara acak urang ngukur kasalahan rata-rata 90% tina waktu tetapan mangka massa tina wilangan ieu jeung wilangan nu bakal aya ngarupakeun nilai nu bener. Massa lain ngarupakeun hal nu acak. Sanajan kitu, mun urang boga nilai ukuran 82 satuan, urang teu bisa nyebutkeun yen hal eta aya dina 90% keur sakabeh kasus, massa antara 82 − 1.645 jeung 82 + 1.645.
Tapi lamun probabiliti ditaksir salaku tingkat kapercayaan tinimbang frekuensi relatif dina kajadian variabel acak, i.e., dina hal ieu make Bayesians tinimbang frekuensi, bisa disebutkeun yen urang yakin 90% massa antara 82 − 1.645 jeung 82 + 1.645? Loba jawaban keur hal ieu anu diusulkeun sarta sacara filosofi kontroversial. Jawaban lain dumasar kana teorema matematik, tapi kana filosofi.
Keur nu nganut metoda frekuensi, cara ngajelaskeun interval kapercayaan saperti kieu: "Interval kapercayaan ngagambarkeun nilai keur parameter populasi keur ngabedakeun antara estimasi parameter jeung observasi taya hartina sacara statistik dina tingkat 10%". Kritik metoda frekuensi nyaeta nyumputkeun kaayaan nu sabenerna sarta pamahaman kana ieu metoda bisa dijelaskeun saperti kieu: "Lamun populasi parameter aya di jero interval kapercayaan, mangka probiliti nu di estimasi bakal milu ka observasi atawa bakal deukeut kana parameter, hartina kurang atawa sarua jeung 90%". Nu make metoda Bayesian, lamun maranehna ngahasilkeun interval kapercayaan, sacara jelas bakal ngomong "Kuring percaya yen parameter di kanyataanna dina interval kapercayaan 90%".
Conto praktis kongkrit[édit | sunting sumber]
Dina kaca ieu salah sahiji conto nu leuwih ilahar dipake. Anggap X1, ..., Xn ngarupakeun sampel bebas tina populasi sebaran normal nu mibanda mean u sarta variance σ2. Tempo
Mangka
mibanda sebaran-t student numana n − 1 nyaeta tingkat kabebasan. Catetan yen ieu sebaran teu gumantung kana nilai parameter u and σ2 nu teu ka-observasi; i.e., ngarupakeun pivotal quantity. Lamun c ngarupakeun persentil nu ka-95 tina ieu sebaran, mangka
(Catetan: "95" sarta "90" bener; ieu sering dipake keur ngurangan kasalahan.)
Akibatna
sarta urang mibanda confidence interval 90% keur u.